‘Kita Masih Ada Ruang, Kemampuan Kewangan’

KUALA LUMPUR: Malaysia mempunyai ruang dan kemampuan kewangan untuk terus merangsang ekonomi dan memperkasakan rakyat jika sesuatu di luar jangkaan berlaku untuk tempoh akan datang.

Pelan Jana Semula Ekonomi Negara (PENJANA) diumumkan Perdana Menteri, Tan Sri Muhyiddin Yassin, Jumaat lalu bagi memenuhi keperluan fasa pemulihan dalam menangani cabaran pandemik COVID-19.

Menteri Kewangan, Datuk Seri Tengku Zafrul Tengku Abdul Aziz, berkata kenaikan defisit melebihi sasaran sebelum ini adalah tidak penting dalam keadaan semasa, asalkan kerajaan mempunyai perancangan teliti dan keupayaan untuk membayar semula hutang, sekali gus menurunkan nisbah hutang berkenaan.

Tokoh perbankan itu yang genap tiga bulan hari ini menggalas tanggungjawab besar mengetuai perbendaharaan negara, berkata susulan pelaksanaan Pakej Rangsangan Ekonomi Prihatin Rakyat (PRIHATIN), Pakej Prihatin Tambahan PKS dan Pelan Jana Semula Ekonomi Negara Jangka Pendek (PENJANA) yang menyaksikan suntikan fiskal langsung sebanyak RM45 bilion, melonjakkan defisit fiskal negara kepada 5.8 hingga 6.0 peratus.

Katanya, suntikan dijana menerusi instrumen hutang iaitu Sekuriti Kerajaan Malaysia (MGS) dan Terbitan Pelaburan Kerajaan Malaysia (MGII), maka hutang Kerajaan Persekutuan berada pada had statutori 55 peratus daripada Keluaran Dalam Negara Kasar (KDNK) dan Kementerian Kewangan bersedia membawa perkara itu ke Parlimen bagi mendapat kelulusan, jika keadaan memerlukan untuk menaikkan had statutori berkenaan.

“Ruang fiskal untuk menangani COVID-19 masih ada jika ia berlarutan. Sebagai kerajaan yang bertanggungjawab, kita tentunya bersedia untuk perkara luar jangka. Dalam keadaan sebegitu, demi negara dan rakyat, melepasi sasaran angka defisit sudah tidak begitu penting.

“Paling utama untuk kerajaan sekarang adalah menyelamatkan negara dan rakyat.

“Kita mesti ada komitmen untuk memberitahu agensi penarafan dan rakyat, bahawa kerajaan mempunyai perancangan teliti dan mampu menurunkan defisit itu apabila ekonomi kembali stabil.

“Kalau kita tidak mempertahan rakyat dan perniagaan, maka sukar untuk ekonomi pulih dengan pantas,” tegas beliau.

Tengku Zafrul juga berkata, Kementerian Kewangan juga komited untuk memastikan semua perancangan yang diumumkan kerajaan termasuk PENJANA dilaksanakan dengan cekap dan lancar serta mencapai matlamat.

“Paling penting bukan setakat berjanji, tetapi memastikan pelaksanaannya mencapai matlamat, kita akan memantau pencapaian semua kementerian dan agensi terbabit setiap minggu” katanya.

Dalam temubual eksklusif dengan BH, semalam Tengku Zafrul juga berkata, sekarang adalah masa sesuai bagi perniagaan dan industri khususnya perusahaan kecil dan sederhana (PKS) mentransformasi cara beroperasi dengan kebiasaan baharu.

Berikut adalah perincian temubual penuh Wartawan BH, Kamarulzaidi Kamis dan Mahanum Abdul Aziz, dengan Tengku Zafrul, untuk berkongsi mengenai pakej rangsangan terbaharu bersaiz RM35 bilion itu.

S: Boleh kongsi pengalaman perjalanan setakat ini memegang jawatan Menteri. Apakah perbezaan berbanding sektor korporat?

J: Saya datang di sini ketika tempoh amat mencabar dari segi ekonomi. Saya rasa kita tidak pernah melihat cabaran ekonomi seperti ini kerana pandemik. Kita harus memikirkan penyelesaian ‘di luar kotak’ kerana kita tidak pernah melihat masalah ini sebelumnya. Semasa saya berada dalam sektor perbankan, terdapat banyak masalah dan anda perlu tahu apakah jalan penyelesaian yang mungkin sebelum membuat keputusan terbaik. Apabila bertanya kepada rakan sejawat di negara lain, mereka juga mengatakan ini pengalaman baharu untuk mereka juga. Satu-satunya cara untuk melakukannya adalah dengan melihat apa yang penting bagi negara dan belajar sebanyak mana yang boleh. Contohnya, China, Korea Selatan dan Jepun mengalaminya (krisis COVID-19) sebelumnya.

Cuba belajar daripada yang mereka lakukan dengan betul dan salah. Sebilangan besar masalah yang kami hadapi dalam tiga bulan lalu adalah memastikan apa yang penting untuk kami pulihkan. Itulah sebabnya proses pemulihan penting. Sekiranya kita tidak melakukan apa-apa dalam tiga bulan lalu, maka ketika kita ingin memulakan semula dan pulih, ia akan menjadi sangat sukar. Itulah sebabnya mengapa kita harus menyuntik lebih banyak wang. Fungsi korporat sangat berbeza dengan kerajaan. Objektif korporat sangat jelas: untuk memaksimumkan pulangan kepada pemegang saham.

Di sini (sebagai kerajaan), anda bertanggungjawab kepada rakyat dan bekerja dengan gambaran objektif yang lebih besar. Persamaannya adalah pelaksanaan. Satu perkara yang saya pelajari adalah dalam semua perancangan yang kita lakukan, kejayaan diukur dengan pelaksanaan. Walaupun di pihak korporat atau kerajaan, pelaksanaan penting. Itulah sebabnya kami menubuhkan Unit Pelaksanaan dan Koordinasi Stimulus Ekonomi Antara Agensi Nasional (LAKSANA).

Kami memastikan setiap minggu ada laporan mingguan. Mendesak agensi untuk menyampaikan. Oleh itu, setiap minggu, kita akan memberitahu rakyat bahawa inilah yang telah kita lakukan minggu ini. Kami terus mengemas kini. PRIHATIN dan PENJANA bukan usaha saya saja. Semua orang bekerjasama. Itu penting. Malah, 40 inisiatif di bawah PENJANA membabitkan begitu banyak kementerian. Yang penting semua orang bekerjasama.

S: Boleh dikatakan Tengku menggalas tugas ketika negara berdepan tempoh amat mencabar. Boleh Tengku kongsi pengalaman dalam merangka pakej rangsangan sejak Mac dan terbaharu PENJANA dengan 40 inisiatif dalam tempoh yang singkat?

J: Ia sukar, tetapi jika melihat kepada apa yang dibuat setakat ini, terutama di pihak kerajaan, PRIHATIN (Pakej Rangsangan Ekonomi Prihatin Rakyat) adalah ujian pertama saya. Baru masuk bertugas beberapa hari, Perdana Menteri mahukan pakej ini (PRIHATIN) dan kami perlu membuatnya dengan segera. Tetapi untuk PENJANA, kami diberi sedikit masa, jadi kami mempunyai tiga minggu untuk melakukannya. Kita dapat mengadakan banyak pertemuan dan mendapatkan maklum balas. Saya rasa kita berhubung secara rapat dengan lebih 100 pertubuhan. Kita pecahkan mengikut sektor oleh kumpulan minat yang berbeza. Kami mahu lakukan dengan betul, yang mana kami memerlukan maklum balas secara langsung dari dalam dan luar.

S: Berbilion ringgit diperuntukkan kerajaan dalam pelan rangsangan pemulihan terbaharu dan sebelum ini. Ia tentunya meningkatkan defisit negara, apakah komen anda mengenai perkara ini? Adakah Malaysia mampu berdepan defisit yang tinggi?

J: Defisit Malaysia diunjurkan meningkat kepada enam peratus tahun ini selepas PENJANA. Sebelum ini, dalam Belanjawan 2020, defisit diunjurkan sekitar 3.4 peratus. Selepas PRIHATIN, unjuran defisit fiskal 2020 meningkat daripada 3.4 peratus kepada 4.7 hingga 5.0 peratus dan dengan PENJANA ia diunjurkan antara 5.8 hingga 6.0 peratus. Angka itu tidaklah terlalu tinggi. Ia perlu dilihat dari segi keupayaan membayar semula hutang negara. Defisit tertinggi yang pernah kita catat adalah pada 2009 iaitu 6.7 peratus ketika krisis kewangan global.

Sebelum ini nisbah hutang (dalam negeri) daripada Keluaran Dalam Negara Kasar (KDNK) masih di bawah 55 peratus, namun dengan PENJANA dan PRIHATIN ia meningkat kepada antara 55 hingga 55.6 peratus. Jadi, ia masih dalam lingkungan kemampuan. Kalau kita melepasi had statutori 55 peratus, kita akan bawa isu ini ke Parlimen untuk mendapatkan kelulusan. Dari segi pinjaman, kita ada had pinjaman asing sebanyak RM35 bilion. Sekarang dalam lingkungan 15 peratus lebih rendah dari tahap siling kita. Bagi pakej PRIHATIN dan PENJANA, kita tidak akan membuat pinjam dari luar. Semua dalam mata wang tempatan.

S: Bagaimana dengan suntikan langsung RM10 bilion dalam PENJANA?

J: Suntikan fiskal langsung sebelum ini RM35 bilion (PRIHATIN), dengan PENJANA lagi RM10 bilion disuntik. Justeru, jumlah keseluruhan adalah RM45 bilion. Ini akan menaikkan paras siling hutang dalam negeri daripada 52 peratus kepada 55 peratus atau 55.6 peratus. Namun begitu, semuanya bergantung kepada KDNK. Sekarang masih ada banyak ruang. Semua dana untuk pakej rangsangan dijana dari Sekuriti Hutang Kerajaan dan Terbitan Pelaburan Kerajaan Malaysia (MGII).

S: Jika situasi bertambah buruk, berapa banyak lagi kerajaan akan suntik dan adakah negara mempunyai ruang fiskal untuk berbuat demikian?

J: Kita sentiasa fikir dari segi senario kes terburuk. Sebagai kerajaan yang bertanggungjawab, kita perlu tahu apa persediaan dan peruntukkan yang diperlukan. Bagi saya, melepasi angka (sasaran) defisit tidak terlalu penting kerana kita perlu melindungi negara dan rakyat. Apa yang penting, kita mempunyai komitmen untuk memberitahu agensi penarafan dan rakyat bahawa kita akan mengurangkannya (defisit) kembali sebaik saja ekonomi stabil.

Kalau dilihat di peringkat global, kebanyakan negara berbuat demikian iaitu untuk melindungi rakyat dan ekonomi. Kita juga buat demikian, namun kita perlu mempunyai pelan mantap selepas ini. Kita tidak boleh biar defisit antara 6.0 hingga 7.0 peratus terlalu lama. Pada 2009, defisit kita mencecah 6.7 peratus, namun kita berjaya mengurangkannya kepada 3.0 peratus selepas itu. Kami sudah menjelaskan kepada agensi penarafan dan mereka memahaminya.

S: Apakah tumpuan kerajaan dalam menguruskan kedudukan defisit negara?

J: Fokus ketika ini adalah memastikan kita melindungi rakyat dan ekonomi dalam tempoh terdekat. Banyak suntikan adalah secara ‘one-off’ (sekali sahaja). Jadi, pinjaman akan berkurangan tahun hadapan. Rakyat dan perniagaan bertambah baik, ekonomi mencatatkan kemajuan, pinjaman akan rendah dan pada masa sama, pendapatan atau KDNK juga akan meningkat. Disebabkan defisit adalah nisbah hutang daripada KDNK, maka ia akan berkurangan secara beransur-ansur apabila KDNK meningkat.

S: Apa akan berlaku kalau tidak ada tindakan dilakukan dalam melindungi rakyat dan perniagaan?

J: Kalau kita tidak melindungi pekerja dan perniagaan, adalah sukar untuk memulihkan ekonomi, ia akan ambil masa lama untuk pulih. Jika tidak menyokong industri, dan mereka tutup operasi sepenuhnya, dan pembukaan semula akan mengambil masa, pemulihan akan menjadi perlahan. Contohnya pelancongan, orang hendak berbelanja, tetapi nak berbelanja macam mana bila hotel tidak ada, tempat tumpuan pelancongan ditutup. Ia ambil masa dua hingga tiga bulan untuk dibuka semula. Oleh sebab itu, kita perlu mengekalkan kapasiti terus utuh.

S: Mengenai keupayaan kewangan negara, kerajaan terdahulu memberitahu negara kita sudah banyak hutang dan tidak mampu membuat hutang lagi, tetapi bagaimana kerajaan sekarang dapat berbuat demikian?

J: Kalau melihat dari segi defisit, memang tinggi. Tetapi ia bergantung bagaimana anda melihat perkara itu pada satu-satu masa. Bagi saya, apakah sasaran anda? Jika sasaran anda defisit satu peratus atau sifar, sudah pasti kita kata kerajaan tidak boleh.

Bagi saya, anda perlu realistik. Kita berada dalam krisis. Walaupun kita tidak berada dalam krisis, kita adalah negara yang sedang membangun. Pendapatan kita, suka atau tidak, hampir 20 peratus adalah pendapatan minyak. Kita perlu mempelbagaikannya. Bagi saya, selagi wang kita dibelanjakan dengan betul, pinjaman kalau boleh dibuat untuk perbelanjaan pembangunan dan pulangan jangka panjang yang baik.

Namun, jika kita belanja dalam perbelanjaan mengurus, di situlah kita harus sangat berhati-hati kerana perbelanjaan itu kurang produktif. Kita mempunyai keupayaan. Saya rasa jika (hutang) digunakan dengan betul, tidak mengapa dan kita mempunyai keupayaan. Katakan jika kita tidak berbelanja langsung, saya rasa ekonomi kita hanya dapat pulih apabila seluruh dunia pulih. Kita mesti ingat bahawa wabak COVID-19 tidak hanya memberi kesan kepada Malaysia. Kita adalah sebahagian daripada ekonomi global.

S: Berapa pantas kita boleh pulih daripada pandemik ini?

J: Bergantung kepada ekonomi global. Nisbah dagangan Malaysia kepada KDNK melebihi 100 peratus. Sekiranya anda melihat sektor eksport, kita membukanya terlebih dulu. Kita sebenarnya buka sedikit demi sedikit. Walaupun kita memberitahu sektor pembuatan untuk buka, ia masih belum mencapai kapasiti 100 peratus kerana permintaan tidak ada. Ekonomi dunia perlahan, jadi permintaannya masih rendah.

Kadar pemulihan kita akan bergantung kepada permintaan, baik dalam negeri mahupun global. Kedua, ia bergantung kepada betapa teruknya industri yang terjejas. Itulah sebabnya kami memperkenalkan subsidi upah, moratorium dan lain-lain, terutama untuk perusahaan kecil dan sederhana (PKS), maka mereka akan dapat pulih lebih cepat. PKS adalah penting. Seperti yang kita tahu, mereka masih menyumbang sekitar 38 peratus kepada KDNK kita dan dari segi pekerjaan menggaji 70 peratus tenaga kerja.

S: PENJANA mempunyai 40 inisiatif. Berapa banyak ia akan memberi impak kepada kehidupan rakyat dan perniagaan?

J: Subsidi upah setakat akhir Mei sudah menyelamatkan 2.2 juta pekerja. Had gaji sehingga RM1,200 sebulan dibayar oleh kerajaan. Saya rasa tanpa subsidi upah ini, banyak syarikat tidak dapat mengekalkan pekerja mereka. Jika, anda melihat kepada PENJANA, kita juga menyediakan subsidi kira-kira RM1.5 bilion untuk pengambilan pekerja. Kita juga menyediakan RM2 bilion untuk latihan semula dan peningkatan kemahiran.

S: Siapa yang mengendalikan latihan semula?

J: Butiran lanjut mengenainya akan diumumkan nanti. Kementerian Sumber Manusia dan Kementerian Kewangan akan melihat secara teliti. Agensi seperti Pertubuhan Keselamatan Sosial (PERKESO), Dana Pembangunan Sumber Manusia (HRDF) dan banyak lagi agensi lain akan terbabit. Kami akan memasukkan Bank Negara Malaysia (BNM), Suruhanjaya Sekuriti Malaysia (SC) dan sebagainya kerana kami mahu meliputi sebanyak mungkin sektor pekerjaan. Kita juga bekerjasama dengan majikan, apakah kemahiran yang anda perlukan.

Ia mungkin membabitkan kemahiran yang ‘simple’. Satu lagi sektor adalah ekonomi gig. Jadi, kita perlu memberi latihan dan kemahiran semula untuk membolehkan mereka yang terjejas bekerja sendiri. Kita bukan saja membantu mereka mendapatkan pekerjaan, tetapi menyediakan mereka dengan kemahiran supaya mereka boleh bekerja sendiri dalam ekonomi gig.

J: Kami melihat kepada pengangguran, angka rasmi Jabatan Perangkaan Malaysia bagi tempoh tiga bulan pertama adalah 3.9 peratus, sebelum itu 3.3 peratus. Jabatan Perangkaan mengunjurkan kadar pengangguran akan meningkat kepada 5.5 peratus hujung tahun ini.

Jadi, kami perlu pastikan yang terbaik untuk membantu majikan mengekalkan pekerja mereka dan pada masa sama, kami perlu mengakui dalam keadaan ekonomi semasa tidak banyak syarikat boleh terus beroperasi walaupun dengan subsidi upah dan bantuan kerajaan. Jadi, kita mahu membantu mereka melatih semula pekerja mereka dan memantapkan kemahiran untuk mencari pekerjaan baharu.

Kita perlu ingat bahawa ramai yang akan memasuki pasaran pekerjaan. Jadi, kami perlu pastikan syarikat mewujudkan laluan baharu terutama bagi ekonomi baharu dan kemudian kita akan bagi subsidi pengambilan pekerja.

S: Adakah pengangguran terkawal dan jika tidak ada PENJANA, apa akan berlaku?

J: Kalau tidak ada PRIHATIN dan PENJANA, saya rasa jumlah menjadi lebih besar kerana lebih banyak syarikat tidak boleh beroperasi dan ditutup.

Jadi, kita mahu mereka mengekalkan pekerja seboleh yang mungkin. Kami melihat syarikat juga mahukan demikian kerana apabila ekonomi pulih, tetapi tidak ada orang untuk bekerja, mereka perlu ambil masa untuk menggaji pekerja dan melatih pekerja. Jadi, mereka perlu mengekalkan pekerja seboleh mungkin berdasarkan keperluan mereka.

S: PKS antara sektor paling penting untuk ekonomi dan amat terjejas. Bagaimana kerajaan boleh membantu PKS?

J: PKS terbahagi kepada mikro, enterprise kecil dan sederhana dan syarikat bersaiz pertengahan. Justeru, mereka mempunyai keperluan bantuan yang berbeza. Kalau dari segi PKS secara meluas tidak termasuk mikro, berdasarkan kajian kami, mendapati 50 peratus daripada mereka tidak mampu bertahan selepas sebulan. Oleh sebab itu, kami memperkenalkan Kemudahan Bantuan Khas (SRF). Setakat ini, di bawah SRF, pinjaman berjumlah RM10 bilion sudah diberikan. Pinjaman itu 80 peratus dijamin kerajaan dengan kadar faedah rendah hanya 3.5 peratus.

Bagi PKS dalam kategori mikro, kami sudah menyediakan peruntukkan RM700 juta, yang mana RM500 juta daripada Bank Simpanan Nasional (BSN) dan RM200 juta daripada TEKUN Nasional dengan kadar faedah sifar. Bagi syarikat besar bantuan disediakan menerusi Danajamin dengan jaminan 80 peratus. Semua ini, sedikit sebanyak akan membantu PKS dan beberapa syarikat besar. Kita juga menyediakan geran untuk PKS mikro dikenali Geran Khas PRIHATIN (GKP), bantuan kewangan secara ‘one-off’ berjumlah RM3,000 kepada PKS mikro memulakan semula perniagaan. Kita peruntukan RM2.1 bilion kepada mikro PKS. Setakat ini, kita sudah terima 650,000 permohonan.

S: Ada aduan daripada pemohon mendakwa tidak mendapat BPN?

J: Kita ada pangkalan data yang baik untuk B40 yang juga penerima Bantuan Sara Hidup (BSH). Cuma aduan yang diterima membabitkan golongan M40. Kita sudah bagi kelonggaran untuk mereka membuat rayuan. Selepas rayuan, kita melihat kembali. B40 tidak ada masalah. Data untuk M40 masih baharu, dan kita juga perlu berhati-hati kerana banyak penipuan. Kita tidak mahu penerima yang dapat tapi sebenarnya dia tidak layak. Jadi, salah satu cara kita buat adalah dengan menghubungkan kepada pangkalan data Suruhanjaya Syarikat Malaysia (SSM).

S: Bagaimana insentif untuk menarik pelaburan dalam PENJANA akan mengukuhkan kedudukan Malaysia sebagai destinasi pelaburan?

J: Rantaian bekalan global memang terjejas akibat COVID-19. Perang perdagangan Amerika Syarikat (AS)-China juga menjejaskan rantaian bekalan. Banyak negara tidak boleh bergantung kepada China, Eropah dan AS, mereka kena mengubah laluan mereka. Malaysia dari segi lokasi adalah strategik dan kita boleh bantu China dari segi rantaian bekalan, malah rantaian bekalan Eropah kerana kita mempunyai kestabilan. Justeru, insentif pelaburan dan cukai adalah cara untuk menarik pelaburan.

Sudah pasti, setiap negara mempunyai kelebihan masing-masing, tapi bagi kita, kita adalah sebahagian daripada ASEAN dan menjadikan ASEAN sebagai satu hab. Apa yang penting adalah memastikan kita memberi tumpuan dalam bidang mana yang kita kukuh. Apa yang kita belajar, kita perlu meningkatkan rantaian nilai, kita tidak boleh bergantung kepada kos buruh yang murah. Oleh itu, PENJANA menyediakan peluang untuk negara melaksanakan penstrukturan semula yang diperlukan. Penstrukturan sebenar bagi keseluruhan model perniagaan. Insentif yang disediakan dapat menarik industri yang tepat dan memanfaatkan rakyat dari segi kemahiran yang diperlukan.

S: Apakah harapan Tengku terhadap PENJANA?

J: Harapan saya untuk PENJANA ialah supaya pelaksanaannya berjalan dengan baik. Niat kita adalah mahu menolong rakyat dan syarikat yang terbabit. Bagi saya yang penting adalah memastikan pelaksanaannya dibuat dengan betul. Paling penting bukan setakat berjanji, tetapi memastikan pelaksanaannya mencapai matlamat, kita akan memantau pencapaian semua kementerian dan agensi terbabit setiap minggu. Kerana itulah kami tubuhkan LAKSANA untuk memantau. Kita akan memberitahu rakyat bahawa inilah yang kita lakukan minggu ini (setiap minggu) menerusi LAKSANA.

PENJANA adalah pelan yang dinamik. Kita mesti terbuka kepada kritikan dan maklum balas. Kalau ada bidang yang perlu dipertingkatkan dalam tempoh enam bulan, kita perlu terbuka kepada kritikan dan maklum balas dan menyemak semula dengan langkah susulan. Kita mahu buat perkara yang betul, tetapi kadang-kadang berlaku juga kesilapan. Kita perlu belajar daripada kesilapan dan tidak akan buat kesilapan lagi dan terus mempertingkatkannya.

Untuk PENJANA, kami akan pastikan pelaksanaannya berjalan lancar, mendengar maklum balas dan telus serta akan terus memberi perkembangan terkini supaya orang tahu apa kami lakukan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pencarum KWSP Lain Rugi Dividen

JEMPOL: Pihak tertentu yang mendesak supaya membenarkan pengeluaran RM10,000 daripada Kumpulan Wang Simpanan Pekerja (KWSP) perlu menghentikannya berikutan ia akan merugikan pencarum pada masa depan.

Ahli Parlimen Jempol, Datuk Mohd Salim Mohd Sharif berkata, ia tidak adil kepada pencarum lain sekiranya dana KWSP terus dicairkan dalam jumlah besar.

Katanya, dana daripada 14.5 juta pencarum dilaburkan bagi mendapatkan dividen namun hanya 5.2 juta pencarum sahaja yang mengeluarkan caruman ketika kerajaan meluluskan i -Lestari, i – Citra dan I-Sinar.

“Jumlah bantuan bencana banjir Keluarga Malaysia yang disalurkan kepada setiap ketua isi rumah yang terjejas dengan banjir setakat ini hampir RM10,000.

“Ia termasuk untuk keperluan belian barangan yang musnah akibat banjir manakala mangsa kehilangan rumah mendapat tambahan peruntukan sehingga RM56,000.

“Ini adalah jumlah bantuan terbesar yang pernah diberikan kerajaan setakat ini di bawah kepimpinan Perdana Menteri Datuk Seri Ismail Sabri Yaakob,” katanya tadi.

Mohd Salim yang juga Pengerusi RISDA berkata tidak timbul soal pengeluaran wang KWSP jika kerajaan sudah memberi bantuan kepada mangsa banjir.

Jelasnya KWSP juga bukan seperti bank apatah lagi tabungan diwujudkan itu untuk kegunaan hari tua.

“Pembayaran bantuan wang ihsan (BWI) kepada mangsa banjir juga turut dimudahkan dan ia merupakan paling cepat setakat ini,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ATM tahan tiga lelaki bunuh penyu di Semporna

SEMPORNA, 6 Feb – Angkatan Tentera Malaysia menerusi Angkatan Tugas Bersama 2 (ATB 2) menahan tiga lelaki warga asing kerana menangkap dan membunuh penyu di perairan Pulau Ligitan dekat sini, awal pagi ini.

Hasil maklumat risikan, Komander ATB 2, Brig Jen Datuk Zarondin Md Amin berkata satu Pasukan Atur Gerak Cepat (QRF) dari 18 RAMD diketuai Kapten Mohd Azuan Arif Mohd Nizam digerakkan ke lokasi kejadian dan mengesan bot mencurigakan sebelum menahan suspek berumur antara 25 hingga 45 tahun pukul 4.30 pagi.

“Pemeriksaan awal turut menemukan kesemua suspek bersama enam cengkerang penyu yang telah dipotong-potong,” katanya dalam satu kenyataan di sini, hari ini.

Zarondin berkata kesemua suspek yang tiada pengenalan diri itu turut ditahan atas faktor melanggar perintah berkurung yang ditetapkan di kawasan perairan Zon Selamat Timur Sabah antara pukul 6.00 petang hingga 6.00 pagi.

Katanya, kesemua suspek serta barang rampasan diserahkan ke Markas Polis Marin Semporna untuk tindakan lanjut.


Rekod Baharu Lagi! 17,045 Kes Covid-19, 92 Kematian

PUTRAJAYA: Kementerian Kesihatan melaporkan 17,045 kes Covid-19 dan 92 kematian, manakala 9,683 pesakit sembuh.

Jumlah jangkitan harian itu mengatasi rekod semalam sebanyak 15,902 kes Covid-19 dan menjadikan kumulatif jangkitan kini melepasi 1 juta kes.

Keseluruhannya, seramai 844,541 daripada 1,013,438 pesakit Covid-19 sudah sembuh, manakala 7,994 orang meninggal dunia akibat jangkitan itu.

Ketua Pengarah Kesihatan, Dr Noor Hisham Abdullah berkata, terdapat 160,903 kes aktif di seluruh negara, dengan 501 daripada 970 pesakit di unit rawatan rapi memerlukan bantuan pernafasan.

Katanya, Selangor terus mencatatkan jangkitan harian tertinggi, dengan 8,500 kes.

Ini disusuli Kuala Lumpur (2,045), Kedah (1,216), Johor (950), Sabah (818), Perak (609), Pulau Pinang (573), Negeri Sembilan (513), Pahang (424), Sarawak (407), Melaka (370), Terengganu (273), Kelantan (266), Putrajaya (50), Labuan (21) dan Perlis (10).

Daripada jumlah kes baharu itu, enam ialah kes import dan baki 17,039 kes penularan tempatan.


Pulau Sipadan Tutup Setiap Disember

SEMPONA: Pulau Sipadan yang terkenal dengan keindahan hidupan marinnya akan ditutup untuk semua aktiviti laut sepanjang Disember bermula pada tahun depan.

Arahan itu dikeluarkan Taman-Taman Sabah atas permintaan kumpulan operator aktiviti menyelam sebagai langkah untuk memberi tempoh ‘memulihkan’ persekitaran laut di pulau berkenaan.

Timbalan Ketua Menteri merangkap Menteri Pelancongan, Kebudayaan dan Alam Sekitar negeri Datuk Christina Liew berkata, Disember dipilih kerana ia adalah musim paling kurang aktiviti menyelam.

“Penutupan sementara selama sebulan itu adalah untuk memberi ruang kepada kehidupan batu karang dan marin dipulihkan.

“Kumpulan operator aktiviti menyelam sendiri mencadangkan perkara ini dan mereka bersetuju dengan sebulat suara,” katanya.

Liew berkata demikian ketika diminta menjelaskan mengenai notis oleh Taman-Taman Sabah mengenai penutupan pulau berkenaan yang tular menerusi aplikasi WhatsApp, hari ini.

Sementara itu, mengenai had semasa pelawat ke Pulau Sipadan, Liew berkata, ketika ini jumlah maksimum yang dibenarkan adalah seramai 156 penyelam setiap hari, manakala bagi aktiviti snorkeling pula hanya dibenarkan dengan permit khas tidak lebih daripada 20 orang sehari.

Menurut notis yang dikeluarkan Taman-Taman Sabah yang bertarikh 31 Julai lalu, penutupan itu dicadangkan semasa Mesyuarat Jawatankuasa Pulau Ligitan dan Sipadan pada 25 Januari lalu.

Bagaimanapun, cadangan terbabit akhirnya dipersetujui ketika Bengkel Pengagihan Kuota Selaman Pulau Sipadan pada 26 Februari tahun ini dan persetujuan itu ditandatangani oleh Pengarah Taman-Taman Sabah, Dr Jamili Nais.


Jalan Inobong-Putaton-Bansadon Di Penampang Terputus, JKR Bina Lencongan Sementara

PENAMPANG: Jabatan Kerja Raya (JKR) Sabah membina lencongan sementara menggantikan laluan itu. Kerja-kerja membina jalan sementara tersebut sedang dilakukan dan dijangka siap ESOK.

Pengarah JKR Sabah, Insinyur Richard Jomiji Kinsil bagaimanapun berkata, pembinaan lencongan sementara itu bergantung kepada keadaan cuaca.

Katanya, pembinaan laluan sementara itu bagi memudahkan pergerakan pengguna jalan berkenaan terutama penduduk di tiga buah kampung terlibat iaitu Kampung Putaton, Bansadon dan Kibambangan.

Memandangkan laluan tersebut hanya boleh dilalui sebuah kenderaan pada satu masa, pengguna dinasihati agar berhati-hati dan mematuhi arahan papan tanda amaran serta petugas di lokasi.

Jalan Raya Inobong-Putaton-Bansadon terputus disebabkan berlakunya ‘lubang benam’ berukuran enam meter lebar dan empat meter dalam akibat hujan lebat berterusan, PETANG SEMALAM.

Dalam pada itu, Insinyur Richard telah mengarahkan semua Jurutera Bahagian dan Jurutera Daerah untuk memantau dan membuat pemeriksaan ke atas semua jalan raya JKR serta melaporkan kerosakan kepada Ibu Pejabat untuk pembaikan.

Pihak JKR juga turut memastikan papan tanda keselamatan, halangan keselamatan dan lampu tanda bahaya dipasang di kawasan tanah dan jalan runtuh. – Berita RTM Sabah


Semua Pemandu Bas Mini Di Sandakan Perlu Jalani ‘Swab Test’ Esok

SANDAKAN : Pemandu bas mini di Sandakan dikehendaki menjalani saringan koronavirus (Covid-19) di Dewan Masyarakat Sandakan di sini esok.

Pengerusi Lembaga Pelesenan Kenderaan Perdagangan (LPKP) Sabah, Datuk Chin Kim Hiung berkata, pejabat LPKP Sandakan mengeluarkan arahan itu atas permintaan Pejabat Kesihatan Sandakan hari ini.

“Semua pengendali bas mini dikehendaki menjalani ujian swab Covid-19 dilaksanakan kakitangan Pejabat Kesihatan Sandakan bermula jam 9 pagi esok.

“Mereka dinasihatkan melakukan apa yang diperlukan bagi mengelak dikenakan tindakan di bawah Akta Pencegahan dan Pengawalan Penyakit Berjangkit 1988 (Akta 342), Akta Polis 1967 serta Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020,” katanya dalam satu kenyataan di sini hari ini.

Kim Hiung berkata, LPKP Sandakan juga akan membantu pemandu bas mini bagi mendapatkan Kod Respons Pantas MySejahtera untuk mereka memantau penumpang mereka, sambil menambah bantuan sama akan dihulurkan kepada pemandu teksi dan pengendali bas sekolah.

“Ada lagi pemandu yang belum mendaftar untuk Kod Respon Pantas, sama ada mereka tidak nampak keperluannya atau mereka tidak tahu untuk membuatnya. Pejabat LPKP Sandakan akan membantu mereka dalam hal ini,” katanya.

Sementara itu Pengerusi Persatuan Bas Mini Sandakan, Mohd Harun Ramli berkata, lebih daripada 300 pemandu bas akan terlibat dalam saringan esok. “Pemandu bas termasuk ahli jawatankuasa bagi setiap laluan bas di Sandakan sudah dimaklumkan mengenai perkara ini dan akan berikan kerjasama dengan mematuhi arahan ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Laksana ‘Aku Janji’ Jika Sabah Sehaluan Dengan Persekutuan, Kata Muhyiddin

KOTA KINABALU: Perdana Menteri Muhyiddin Yassin berkata, manifesto “Aku Janji” yang dilancarkan Gabungan Rakyat Sabah (GRS) hari ini hanya mampu dilaksanakan jika kerajaan negeri baharu dibentuk nanti sehaluan dengan kerajaan persekutuan.

“Kenapa salinan ‘Aku Janji’ ini diserahkan kepada saya selaku perdana menteri dan bukan ketua menteri?

“Ini kerana antara yang tersenarai dalam ‘Aku Janji’ ada hubung kait dengan urusan kerajaan persekutuan manakala sebahagian lagi adalah urusan kerajaan negeri,” katanya ketika berucap sempena pelancaran manifesto itu hari ini.

Hadir sama Ketua PPBM Sabah Hajiji Noor, Pengerusi BN Sabah Bung Mokhtar Radin, Timbalan Presiden PBS Radin Malleh, Presiden SAPP Yong Teck Lee, Setiausaha Agung Umno Annuar Musa dan Setiausaha Agung PAS Takiyuddin Hassan.

Muhyiddin berkata, antara yang terkandung dalam “Aku Janji” termasuk perkara dalam Perjanjian Malaysia 1963 (MA63).

“Saya tidak umumkan di sini, saya akan umumkan malam nanti sempena Hari Malaysia, hari ini,” katanya.

Muhyiddin berkata, kerajaan Perikatan Nasional (PN) sekarang bukan seperti kerajaan Warisan Plus pimpinan Shafie Apdal yang hanya tahu berjanji tetapi tidak tunaikan.

“Bukan macam Warisan, bantuan untuk orang miskin ketika Covid-19 sampai hari ini tidak sampai, kerajaan persekutuan telah beri malah masih memberi hingga sekarang, ini bukan omong kosong, ini cakap betul.

“Rakyat Sabah masih memerlukan pembelaan, sokongan daripada semua peringkat penting, sama ada peringkat kerajaan negeri atau persekutuan dan sebab itu kita lancarkan ‘Aku Janji’.

“‘Aku Janji’ memberi saya komitmen yang menyeluruh dari parti yang ada dalam GRS untuk dilaksanakan supaya diangkat lagi darjat Sabah,” katanya.

Sementara itu, Muhyiddin berkata “Aku Janji” berpaksikan hak Sabah, kepimpinan berintegriti, Wawasan Kemakmuran Bersama (WKB) dan perpaduan rakyat Sabah.

Paksi pertama iaitu hak Sabah menggariskan 3 perkara termasuk memelihara dan terus memperjuangkan hak Sabah berlandaskan MA63.

Dua perkara lain dalam paksi pertama ialah membentuk Jawatankuasa Khas Dewan Undangan Negeri (DUN) mengenai Hak Sabah serta menubuhkan Majlis Petroleum Sabah dan Dana PetroSabah bagi memelihara kepentingan generasi akan datang.

Paksi ke-2 pula kepimpinan yang bersih, berintegriti, cekap, amanah dan mendahulukan rakyat Sabah serta membina keyakinan rakyat terhadap integriti penjawat awam Sabah.

Teras ke-3 memastikan WKB 2030 sebagai tunjang yang menggariskan Sabah diberikan perhatian dalam usaha mengecilkan jurang pembangunan antara wilayah serta menjana ekonomi tinggi dengan mengambil kira Revolusi Industri 4.0.

Paksi ke-4 perpaduan rakyat Sabah yang menggariskan 3 perkara termasuk memastikan kebebasan beragama, dasar perlembagaan negara dipertahankan dan memupuk semangat integrasi nasional dengan berpandukan Rukun Negara.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jururawat Terima Vaksin Meninggal Sakit Jantung

SUNGAI PETANI: Jururawat yang menjadi penerima suntikan vaksin Covid-19 pada 12 Mac lalu, disahkan meninggal dunia akibat serangan jantung.

Ketua Polis Daerah Kuala Muda Asisten Komisioner Adzli Abu Shah berkata, wanita berusia 45 tahun itu meninggal dunia di rumahnya di Bandar Seri Astana di sini, semalam.

Katanya, wanita itu yang berkhidmat hampir 20 tahun juga mempunyai rekod penyakit darah tinggi dan pihaknya dimaklumkan kematian itu oleh seorang pegawai perubatan pada jam 2.45 pagi.

“Temubual dengan suami wanita itu memaklumkan, isterinya bertugas di wad unit rawatan intensif neonatal (NICU) Hospital Pulau Pinang dan dia menerima suntikan vaksin Covid-19 di tempat kerja pada 12 Mac lalu.

“Dia juga ada mengadu lenguh badan sehingga Selasa lalu, masih mengadu sakit di seluruh badan dan sesak nafas,” katanya dalam kenyataan hari ini.

Adzli berkata, pada malam kejadian, jururawat terbabit memberitahu kepada suaminya dia mahu berehat dan masuk ke bilik tidur pada 11.30 malam.

“Namun pada jam 2 pagi, ketika suami masuk ke bilik dan cuba mengejutkan isterinya, tiada sebarang tindak balas dari wanita berkenaan.

“Pemeriksaan pada nadi wanita itu juga mendapati tiada denyutan dan suaminya menghubungi pihak Hospital Sultan Abdul Halim (HSAH) di sini,” katanya yang memberitahu pemeriksaan pasukan perubatan mengesahkan wanita itu sudah meningal dunia.

Menurutnya, pemeriksaan di lokasi kejadian tidak menemui unsur jenayah dan mayat dihantar ke Hospital Sultanah Bahiyah (HSB) Alor Setar untuk tindakan lanjut. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Asyik Ubah SOP Akan Hakis Keyakinan Rakyat, Kata Persatuan Pengguna Sabah

KOTA KINABALU: Sebuah kumpulan pengguna berkata, pindaan prosedur operasi standard (SOP) waktu perniagaan di Sabah beberapa kali baru-baru ini ketika sekatan pergerakan penuh hanya akan mengurangkan keyakinan rakyat terhadap usaha kerajaan memerangi wabak Covid-19.

Presiden Persatuan Barisan Pengguna Sabah (CFOS), Nordin Thani berkata, kekerapan mengubah sesuatu keputusan juga akan menyebabkan kerajaan negeri dilihat tidak serius.

“Ini perkara serius, membabitkan nyawa dan ekonomi rakyat. Kalau balik-balik ubah (SOP), rakyat akan melihat kerajaan seperti main-main dan tidak serius dalam memerangi Covid-19.

”Sebab itu saya katakan pengurusan krisis itu penting kerana bila ada kelemahan dalam pengurusan krisis, sudah pasti hasilnya akan mendapat kecaman ramai,” katanya kepada FMT.

Nordin berkata, perkara itu boleh dielakkan jika jawatankuasa pengurusan krisis yang ditubuhkan kerajaan negeri lebih efektif mencari ketetapan dalam sesuatu keputusan dengan mengadakan perbincangan terperinci dengan semua industri berkaitan.

“Saya yakin jika ini dilakukan, keputusan yang dicapai akan lebih baik dan tidak perlu lagi diubah beberapa kali seperti sebelum ini,” katanya.

“Pertukaran SOP waktu operasi perniagaan baru-baru ini pasti memberi kesan kepada peniaga dan pengguna kerana mereka ‘bingung’ dengan keputusan tidak stabil kerajaan.”

Sementara itu, walaupun turut bersetuju kekerapan menukar SOP kurang baik, Presiden Persatuan Perusahaan Kecil dan Sederhana (PKS) Sabah, Foo Ngee Kee berterima kasih kepada kerajaan yang sudi mendengar pandangan pihak industri.

“Kerajaan sepatutnya mengkaji perkara ini (waktu operasi perniagaan) sedalam-dalamnya, bila masa sesuai (perniagaan beroperasi) dan bagi saya juga mengubahnya dengan hanya perbezaan satu jam tidak mendatangkan apa-apa kesan,” katanya.

Ahad lalu, Menteri Kerajaan Tempatan dan Perumahan Sabah, Masidi Manjun mengumumkan waktu perniagaan bagi perkhidmatan perlu diselaraskan dari 9 pagi hingga 5 petang, sebelum dipinda kira-kira sejam selepas itu kepada 9 pagi hingga 6 petang, manakala 6 pagi hingga 3 petang dikekalkan bagi pasar awam serta pasar harian.

Kelmarin, waktu perniagaan ditukar sekali lagi kepada 7 pagi hingga 7 petang untuk restoran dan pasar raya.

Masidi berkata, pindaan waktu perniagaan itu dibuat selepas mengambil perhatian terhadap maklum balas pelbagai pihak. – FMT


Balik raya dengan AirAsia

AIRASIA akan menyediakan 437 penerbangan tambahan pada musim perayaan Hari Raya tahun ini antara 30 Mei dan 16 Jun 2019.

Penerbangan tambahan itu membabitkan laluan dari Kuala Lumpur ke Singapura, Kuching, Sibu, Miri, Sandakan, Tawau, Alor Setar, Kota Bharu, Langkawi, Terengganu dan Johor Bahru, serta dari Johor Bahru ke Kuching, Miri, Sibu, Tawau dan Alor Setar.

Ketua Pegawai Eksekutif AirAsia Malaysia, Riad Asmat berkata, bagi menampung permintaan yang dijangka meningkat pada musim perayaan, pihaknya menyediakan penerbangan ini dengan tambahan 78,000 tempat duduk.

“Penerbangan tambahan ini kini boleh ditempah di airasia.com dan aplikasi mudah alih AirAsia,” katanya. – Harian Metro


Staf Pejabat Pendidikan Lawati Kampung Sumandak Tular Jawab ‘Exam’ Atas Pokok

PITAS: Kegigihan seorang penuntut Universiti Malaysia Sabah (UMS), Veveonah Mosibin yang berusaha untuk mendapatkan capaian internet di Kampung Sepatalang, Pitas bagi menjawab peperiksaan mendapat perhatian ramai.

Video yang memaparkan Veveonah memanjat pokok itu dimuatnaik sendiri olehnya di laman YouTube sehingga tular di media sosial sejak beberapa hari yang lalu.

Terbaru, menerusi Facebook rasmi,  pegawai dari Pejabat Pendidikan Daerah Pitas juga telah melawat Veveonah dan keluarga bagi melihat keadaan di kawasan tempat tinggal gadis tersebut.

Terbaik semangat adik veveonah dalam menghadapi situasi menjawab exam secara online, dalam keadaan kawasan yang tidak kuat capaian Internet.Kg Sepatalang, Pitas, semoga adik veveonah akan terus cemerlang dan bersemangat..

Dalam pada itu, Suruhanjaya Komunikasi dan Multimedia Malaysia (SKMM) juga merancang untuk membina sebuah menara telekomunikasi baharu di Kampung Bilangau Kecil, yang terletak berhampiran dengan Kampung Sapatalang di Pitas, Sabah, lapor Bernama.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Sumber: Pejabat Pendidikan Daerah Pitas / SiakapKeli


Cikgu Syuaib Johan Monolog Di Festival Seni Australia

KENINGAU : Syuaib Samijan, guru vokasional Kolej Vokasional Keningau, telah memenangi hadiah pertama dalam kategori monolog di festival seni “Under the Skies of Australia” yang berlangsung secara jarak jauh pada 20 Jun 2020.

Cikgu Syuaib yang merupakan seorang seniman “Triple Threat” kerana bakatnya sebagai pelakon, penyanyi dan penari.

Malah Cikgu Syuaib yang memegang jawatan sebagai pegawai teknikal Semarak Teater negeri Sabah juga aktif dalam penulisan skrip dan pengarahan artistik.

Dia telah berjaya melatih dan membimbing ramai pelajar dalam bidang seni dan hiburan dan sebahagian daripada mereka sudah menempa kejayaan dalam industri seni persembahan tempatan.

Monolog yang disampaikannya merupakan satu kritikan terhadap budaya media sosial yang mengaburi generasi masa sekarang yang taksub mencari kepuasan diri melalui reaksi orang awam di laman media sosial.

Pengarah kolej itu, Encik Johari @ Jaibet Bin Sabin, meluahkan rasa bangga dengan bakat yang ditonjolkan oleh Cikgu Syuaib yang merupakan jurulatih seni persembahan di institusi itu.

Kejayaan tersebut merupakan bukti bertapa pentingnya agar guru guru diberi peluang untuk meneroka bidang yang mereka minati untuk mewujudkan sekolah yang dinamik dan berkebolehan.

Rakaman monolog Cikgu Syuaib yang bertajuk “Dilema Rasa” boleh ditonton melalui pautan YouTube berikut:


Belum Sebulan Dilantik TPM, Ismail Sabri Bakal Dilantik PM Interim?

KUALA LUMPUR: Timbalan Perdana Menteri Ismail Sabri Yaakob dikatakan mempunyai sokongan kuat, termasuk daripada kalangan ahli kabinet untuk dilantik sebagai perdana menteri interim (sementara,) menurut sumber.

Menurut sumber berkenaan, rundingan mengenai perkara itu sedang berjalan di peringkat kepimpinan Perikatan Nasional (PN).

Ismail ‘nampaknya’ memperolehi sokongan agak kukuh menggantikan Muhyiddin Yassin, untuk dicalonkan sebagai perdana menteri interim, kata sumber itu.

Majoriti dalam kabinet bersetuju atas pekara ini dalam rundingan setakat ini,” tambahnya.

Adalah difahamkan, Muhyiddin sebelum ini dinasihati untuk tidak meletak jawatan oleh anggota kabinetnya, susulan kontroversi pembatalan ordinan darurat tanpa perkenan Istana Negara.

Bagaimanapun pendirian muktamad Ahli Parlimen Pagoh itu terhadap nasihat berkenaan tidak diketahui.

Ismail dilantik sebagai timbalan perdana menteri awal bulan ini.

Hari ini, spekulasi bertebaran Ketua Pembangkang Anwar Ibrahim memperolehi perkenan untuk menghadap Yang di-Pertuan Agong Sultan Abdullah Sultan Ahmad Shah.

Bagaimanapun jurucakap Istana dan PKR menafikannya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kes Positif Covid-19 Baharu Di Putatan Berkaitan Hospital Wanita & Kanak-Kanak Sabah

KOTA KINABALU: Kes baharu Covid-19 yang dilaporkan di Putatan semalam merupakan kes tempatan berkaitan Hospital Wanita dan Kanak-kanak Sabah.

Pengarah Kesihatan Sabah, Datuk Dr. Christina Rundi berkata, pesakit tersebut kini menerima rawatan di Hospital Queen Elizabeth, Kota Kinabalu.

Katanya, dengan penambahan satu kes baharu itu, Sabah kini mencatatkan sebanyak 347 kes positif Covid-19.

“Pada 31 Mei 2020, sejumlah 1,329 ujian telah dijalankan, menjadikan jumlah kumulatif ujian bagi Sabah berjumlah 91,699 dan daripada jumlah ujian tersebut, satu sampel positif merupakan sampel untuk kes baharu.

“Selain itu, sehingga 31 Mei 2020, seramai 7,223 orang sedang menjalani perintah kuarantin di rumah manakala seramai 926 orang masih berada di 46 buah pusat kuarantin di seluruh Sabah,” katanya dalam satu kenyataan malam tadi.

Tambahnya, Jabatan Kesihatan sentiasa memastikan bekalan keperluan perubatan seperti alat peratan perlindungan diri (PPE) di fasiliti kesihatan dan penghantaran sampel ke Makmal Kesihatan Awam Kota Kinabalu dan Makmal Patologi Hospital Queen Elizabeth tidak tergendala.

Justeru, beliau berkata, sebanyak 20 penerbangan Tentera Udara Diraja Malaysia (TUDM) telah diatur untuk penghantaran peralatan perubatan, makmal dan PPE dari Semenanjung  ke Lapangan Terbang Antarabangsa Kota Kinabalu setakat 31 Mei lalu.

“Seramai 40 anggota kesihatan terlibat dalam operasi khas penghantaran dan pemunggahan peralatan yang diterima.

“Bagi pengangkutan darat pula, seramai 20 orang pemandu yang bertugas di pelbagai unit di Ibu pejabat JKNS telah bergilir-gilir setiap hari menghantar peralatan keperluan fasiliti kesihatan di seluruh Negeri Sabah,” jelas kenyataan itu.

Katanya, pihak JKNS amat menghargai pengorbanan dan segala usaha pihak yang terlibat  dalam memerangi wabak Covid-19 di negeri ini.- BorneoToday


Sabah Umum Pakej Bantuan RM670 Juta Kurangkan Kesan Covid-19

KOTA KINABALU: Datuk Seri Mohd. Shafie Apdal hari ini mengumumkan Pakej Bantuan Covid-19 Sabah bernilai RM670 juta yang meliputi bantuan menyeluruh kepada setiap rakyat di Sabah yang terjejas berikutan penguatkuasaan Perintah Kawalan Pergerakan.

Ketua Menteri berkata, pakej itu mempunyai 15 bantuan terbahagi kepada tiga iaitu kategori pertama, Bantuan Kepada Petugas Barisan Hadapan; kategori kedua, Bantuan Kepada Rakyat Yang Terjejas dan kategori ketiga Memperkukuh Perniagaan Serta Menambah Baik Kualiti Infrastruktur dan Kemudahan Asas Luar Bandar.

Pakej tersebut memperuntukkan sebanyak RM50 juta untuk memastikan bekalan barangan kritikal kepada petugas di barisan hadapan iaitu doktor, jururawat, pasukan kesihatan dan pihak imigresen cukup sepanjang masa.

Beliau turut mengumumkan kerajaan negeri akan menanggung bekalan makanan kepada semua petugas barisan hadapan yang bekerja setiap hari dengan peruntukan sebanyak RM10 juta.

Bagi memastikan bekalan makanan cukup kepada rakyat yang terjejas pula, sebanyak RM20 juta diperuntukkan iaitu RM18 juta bagi menghantar bekalan makanan ke kampung-kampung manakala RM2 juta lagi untuk menyediakan bekalan makanan kepada para pelajar Sabah di institusi pengajian tinggi di Sabah dan Semenanjung yang tidak dapat keluar.

Turut tidak dilupakan adalah golongan rakyat miskin tegar dan miskin yang berdaftar di dalam e-kasih akan menerima bantuan kewangan secara one-off bagi meringankan beban mereka dengan jumlah keseluruhan RM20 juta.

“Maka, bagi meringankan kesulitan yang dihadapi golongan tersebut dalam menampung keperluan harian dalam masa yang susah ini, kerajaan negeri telah memutuskan untuk memberikan bantuan khas tunai sebanyak RM500 seorang secara “one-off” kepada ketua isi rumah miskin dan ketua isi rumah miskin tegar yang berdaftar dalam sistem e-Kasih.

“Bantuan ini akan melibatkan peruntukan sebanyak RM20 juta yang dijangka memberikan faedah kepada 22,456 ketua isi rumah miskin dan 15,747 ketua isi rumah miskin tegar di seluruh Sabah,” katanya.

Bantuan kewangan one-off sebanyak RM300 turut diberikan kepada semua rakyat Sabah golongan berpendapatan rendah (B40) termasuk di Semenanjung melalui peruntukan sebanyak RM80 juta.

“Ini termasuklah anak-anak Sabah yang bekerja di Semenanjung Malaysia yang dianggarkan seramai 30,000 orang, pemandu-pemandu teksi (13,132 orang), petani atau pekebun-pekebun kecil, nelayan dan penternak (169,630 orang), porter dan malim gunung (339 orang), serta kumpulan “vulnerable” seperti warga tua, anak-anak yatim, orang kelainan upaya (62,638 orang), dan ibu-ibu tunggal  (6,500 orang) di seluruh Sabah,” katanya.

Bagi golongan penjaja kecil-kecilan yang terjejas, kerajaan turut menyediakan pinjaman mikrokredit sebanyak RM20 juta melalui Perbadanan Pinjaman Sabah dengan kadar faedah  terendah sebanyak dua peratus termasuk pengecualian bayaran lesen penjaja sepanjang tahun 2020.

Dana Industri Kecil Sederhana (IKS) sebanyak RM50 juta turut disediakan kepada penggiat industri IKS dengan kadar pinjaman rendah sebanyak 3.5 peratus sahaja.

Selain itu, cukai tanah dan cukai pintu masing-masing diberikan diskaun sebanyak 30 peratus dan 20 peratus sepanjang tahun ini, manakala bagi yang telah membuat bayaran, rebat akan diberikan pada tahun 2021.

Bila air pula diberikan percuma kepada rakyat selama tiga bulan bermula April manakala diskaun 30 peratus untuk bekalan elektrik juga bermula April akan dilakukan.

Bagi penghuni program perumahan rakyat (PPR) mereka dikecualikan daripada membayar sewa selama enam bulan membabitkan kos sebanyak RM21.1 juta kepada kerajaan negeri.

Sementara itu, bagi memastikan Majlis Pengurusan Komuniti Kampung (MPKK) dapat terus berfungsi, kerajaan memperuntukkan sebanyak RM37 juta untuk bayaran elaun setiap MPKK sepanjang 10 bulan termasuk bulan Mac.

Dalam pada itu, untuk memastikan kemudahan infrastruktur asas luar bandar terus dipertingkatkan, kerajaan akan melaksanakan 1,000 projek di kampung-kampung dalam kawasan Dewan Bandaraya Kota Kinabalu (DBKK), Majlis Perbandaran Sandakan, Majlis Perbandaran Tawau serta semua daerah seluruh Sabah membabitkan peruntukan RM200 juta.


Remaja 13 Tahun Antara Individu Ditahan Ops Ice Breaker

KOTA KINABALU: Polis menahan seramai 49 individu termasuk seorang remaja lelaki berusia 13 tahun dalam Ops Ice Breaker sejak 4 Januari lalu hingga kelmarin.

Semua tangkapan dijalankan sepasukan polis Bahagian Siasatan Jenayah Narkotik, Ibu Pejabat Polis Daerah (IPD) Kota Kinabalu.

Ketua Polis Daerah Kota Kinabalu, Asisten Komisioner Habibi Majinji berkata semua suspek berusia 13 hingga 55 tahun itu ditahan dalam 17 serbuan yang dijalankan di beberapa lokasi di daerah ini.

“Mengikut pecahan daripada 49 yang ditahan itu, seramai 37 individu adalah warga tempatan  manakala selebihnya warga asing.

“Selain itu juga, tiga individu disiasat mengikut Seksyen 39A(1) Akta Dadah Berbahaya (ADB) 1952, lapan disiasat mengikut Seksyen 12(2) ADB 1952, seorang disiasat mengikut Seksyen 6 ADB 1952 dan 37 individu disiasat mengikut Seksyen 15(1)(A) akta sama,” katanya dalam kenyataan di sini, hari ini.

Habibi berkata jumlah keseluruhan rampasan dadah dalam itu sebanyak 30.95 gram dadah jenis syabu dan 2.21 gram ganja.

“Nilai keseluruhan rampasan dadah syabu dan ganja RM4,686 mengikut harga dadah semasa.

“Usaha untuk membanteras pengedaran dan penagihan dadah di sekitar daerah ini sentiasa diperhebatkan dari semasa ke sesama bagi kesejahteraan dan ketenteraman awam,” katanya.

Sementara itu, Habibi berkata dalam usaha membanteras jenayah dadah di daerah ini, orang awam juga diperlukan dengan menyalurkan maklumat ke Hotline IPD Kota Kinabalu di talian 088 529220.


Laluan Terhalang Akibat Banjir Lumpur Di Jalan Ranau Bypass

KOTA BELUD: Hujan lebat sejak 3 petang tadi disusuli tanah runtuh menyebabkan banjir lumpur di Jalan Ranau Bypass di Kampung Lingkubang di sini.

Difahamkan, tanah runtuh jam 5 petang itu menyebabkan laluan sepanjang 30 meter dilitupi lumpur. Ini menyebabkan laluan berkenaan terpaksa ditutup kepada lalu lintas.

Keadaan itu turut menyebabkan berlaku kesesakan lalu lintas lebih lima kilometer di kedua-dua arah.

Pengerusi Majlis Pengurusan Komuniti Kampung (MPKK) Kampung Lingkubang, Ailing Yatin, berkata tanah runtuh turut berlaku di Jalan Malangkap-Kampung Lingkubang yang juga menyebabkan laluan ditutup sepenuhnya.

Lebih 30 kenderaan di kedua-dua arah terpaksa berpatah balik ke Kota Kinabalu selain ada yang terpaksa meninggalkan kenderaan di tepi jalan sebelum berjalan ke Kampung Lingkubang dan Kampung Bundu Paka.

“Hingga kini, hujan berterusan dan banyak pokok tumbang menyebabkan penduduk tidak berani keluar rumah.”

“Sebahagian penduduk yang ingin pulang kampung juga terpaksa berpatah balik ke Kota Kinabalu,” katanya.

Menurutnya, air Sungai Kadamaian juga melimpah dan penduduk bersedia berpindah sekiranya ia tidak terkawal.

Terdahulu, Jurutera Jabatan Kerja Raya (JKR) Daerah Kota Belud Sim Pau Kiong berkata, syarikat konsesi diarahkan ke lokasi untuk memantau keadaan.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM Tahan Lima PATI Cuba Keluar Ke Filipina Dari Semporna

SEMPORNA : Cubaan lelaki tempatan menyusup keluar ke Sibutu, Filipina menggunakan perahu dengan membawa lima penumpang tidak berdokumen, gagal apabila dipintas Pasukan Polis Marin (PPM) di perairan Semporna, hari ini.

Komander PPM Wilayah 4 Sabah, ACP Mohamad Pajeri Ali berkata, pergerakan juragan tempatan berusia 33 tahun bersama lima pendatang asing tanpa izin (PATI) warga Filipina itu dikesan Unit Risikan Marin di kawasan laut Kampung Egang-Egang, Semporna pada 8.15 pagi.

“Hasil pemeriksaan, lima penumpang terdiri daripada tiga lelaki dan dua perempuan berumur antara 15 hingga 33 tahun itu didapati gagal mengemukakan sebarang pengenalan diri sah.

“Turut ditemui bersama mereka adalah barangan peribadi termasuk 10 guni pakaian dan barang keperluan dapur serta empat tong minyak,” katanya dalam satu kenyataan, hari ini.

Mohamad Pajeri berkata, siasatan awal juga mendapati kesemua mereka mengaku dalam perjalanan dari Semporna ke Sibutu, Filipina.

Katanya lagi, tangkapan serta barang rampasan termasuk bot dan enjin Yamaha Enduro 40hp dianggarkan bernilai lebih RM15,000 itu kemudian dibawa ke Pangkalan PPM Semporna untuk siasatan lanjut mengikut Seksyen 6(1)(c) Akta Imigresen 1959/63. – BERNAMA


Kes Covid-19 Cecah 10 Juta Di Seluruh Dunia

Kuala Lumpur: Pandemik Covid-19 global kini mencecah 10 juta dan mengorbankan nyawa lebih 500,000 penduduk sejak wabak itu tercetus hujung tahun lalu.

Jumlah itu meningkat dua kali ganda berbanding wabak yang pernah berlaku secara global berdasarkan angka Pertubuhan Kesihatan Sedunia (WHO).

Setakat hari ini sebanyak 10,097,323 penduduk dunia dijangkiti wabak itu manakala 501,585 orang sudah terkorban dan 5.4 juta sembuh.

Jumlah kes Covid-19 di Amerika Syarikat (AS) kini mencecah dua juta manakala Brazil pula 1.3 juta.


Sabah FC Kembali Semula Dengan Maskot ‘Sang Badak’

KOTA KINABALU: Sabah Football Club (Sabah FC) hari ini secara rasmi mempertaruhkan semula maskot The Rhinos atau Sang Badak bagi menghadapi saingan Liga Malaysia (Liga M) musim ini.

Maskot Sang Badak menggantikan ‘Tambadau’ yang digunakan pasukan berkenaan pada musim lalu dan diperkenalkan semula pada pelancaran jersi baharu Sabah FC musim 2021, yang diadakan secara maya petang ini.

Pasukan Sabah juga pernah menggunakan maskot helang atau SabahHawks pada 2010 hingga 2014 sebelum kembali kepada Sabah Rhino pada 2015 hingga 2018 dan Tambadau pada 2019 hingga 2020.

Kali ini, Sabah FC menampilkan jersi utama atau ‘home’ berwarna merah yang memaparkan imej kepala badak dan dinamakan The Rhinos.

Jersi kedua pula yang digunakan di tempat lawan menampilkan imej Gunung Kinabalu yang menjadi kebanggaan rakyat Sabah dikenali sebagai Blue Kinabalu.

Majlis pelancaran secara maya yang dihoskan pengacara Farish Aziz itu turut memaparkan rakaman ucapan Ketua Menteri Sabah, Datuk Hajiji Noor; pemangku Presiden Persatuan Bola Sepak Sabah (SAFA), Datuk Seri Bung Moktar Radin dan Ketua Pegawai Eksekutif (CEO) Sabah FC, Khairul Firdaus Akbar.

Seramai tujuh pemain Sabah FC terdiri daripada Rawilson Batuil (ketua pasukan), Bobby Gonzales, Amri Yahyah dan Mohd Syukri Baharun bersama tiga penjaga gol, Rozaimie Rohim, Robson Rendy Rining dan Joslan Aping turut ditampilkan pada majlis itu.

Tidak ketinggalan, majlis itu turut diserikan dengan penampilan istimewa ketua jurulatih, Kurniawan Dwi Yulianto dan pengurus pasukan, Marzuki Nasir.

Sementara itu, Hajij dalam ucapannya menyatakan harapan agar pengurusan Sabah FC dan pemain dapat memberikan komitmen tinggi bagi menjulang nama Sabah dalam sukan bola sepak di negara ini.

“Saya yakin kita boleh, The Rhino boleh, Sabah FC boleh. Kita yakin Sabah akan mendapat tempat dalam Liga Malaysia tahun ini,” kata.

Bagi Bung Moktar, beliau yakin dengan prestasi pasukan Sabah FC kali ini lebih baik berbanding musim lalu dan mampu meletakkan Sabah di kedudukan yang baik.

“Berdasarkan persiapan dan perancangan baik dalam kalangan pemain, kita dapat mempamerkan permainan matang yang boleh memberikan cabaran kepada kawan dan lawan nanti,” katanya.

Bagi meniup semangat Sabah FC pada musim ini, pasukan itu turut memperkenalkan lagu tema bertajuk ‘Team Kami’ nyanyian K-Clique hasil ciptaan Anas Amdan, Sa.tugram dan K-Clique sendiri.

Sabah FC turut menawarkan jersi baharu pasukan kepada peminatnya dengan harga RM109 yang boleh dibeli secara dalam talian di website Maxumax, www.maxumax.my bermula hari ini atau di Sabah FC Shopee dan outlet ASK Creative bermula 8 Mac ini. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


26 Tahun Tidak Dibenar Keluar Rumah

MOSCOW: Mengejutkan apabila seorang wanita berusia 42 tahun tidak keluar dari rumah selama 26 tahun walaupun dalam keadaan sihat kerana ibunya tidak mengizinkan.

Nadezhda Bushueva, 42, tinggal di kawasan kampung di Arefinsky, barat Russia sejak berusia 16 tahun.

Difahamkan Nadezhda juga jarang mandi malah dibiarkan tidur di rumah dengan puluhan tikus dan bangkai kucing.

Dia memutuskan untuk pulang ke kampung itu untuk menjaga ibunya, Tatyana yang jatuh sakit dan perlu dimasukkan ke hospital.

Bagaimanapun, buat pertama kalinya dalam 26 tahun, dia keluar daripada rumah itu selepas berkurung dalam rumah selepas ibunya mahu ‘melindunginya daripada bahaya dunia luar.’

Lebih menyedihkan, Nadezhda dilaporkan tidak mencuci rambutnya dalam tempoh 12 tahun hingga membentuk gumpalan, malah tidak menukar pakaiannya dalam tempoh lama.

Media Russia melaporkan, jiran wanita itu berkata Tatyana melakukan perbuatan itu demi melindungi anak perempuannya.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Masyarakat Sandakan harap ruang letak kereta di hospital ditambah

SANDAKAN, 4 Mei – Masyarakat di Sandakan menaruh harapan agar Hospital Duchess of Kent Sandakan di sini dilengkapi dengan ruang meletak kenderaan yang mencukupi berikutan ruang sedia ada tidak mampu menampung jumlah kenderaan pengunjung terutamanya pada waktu pagi.

Ketika ditemui Bernama di sini hari ini, pesara kerajaan yang kini bekerja sebagai pemandu teksi, Jumat Jarudun, 61, berkata memang sukar untuk mendapatkan ruang meletak kenderaan di hospital itu terutamanya di sebelah pagi.

“Pernah juga pakcik nampak pelajar sekolah memandu dan meletak kenderaan di situ. Mungkin juga sekarang sudah ramai yang mempunyai kenderaan,” katanya.

Michelle Chin, 45, yang perlu membawa ibunya ke hospital pada setiap Jumaat untuk mendapatkan rawatan,  mengakui sentiasa menghadapi kesukaran untuk mendapatkan ruang meletak kenderaan.

“Sebelum ini kawasan tempat meletak kenderaan itu sudah dibesarkan sedikit tetapi masih tidak mencukupi,” katanya.

Pada 23 Feb lepas, penyandang kerusi Parlimen Sandakan yang juga Menteri Kesihatan dan Kesejahteraan Rakyat Sabah, Datuk Stephen Wong Tien Fatt dalam kenyataan media memaklumkan Menteri Kewangan  Lim Guan Eng telah meluluskan peruntukan berjumlah RM128 juta untuk pelaksanaan tiga projek di Sandakan.

Projek itu termasuk membaik pulih bangunan lama hospital itu dengan kos RM8 juta dan projek itu kini dalam proses menyiapkan dokumen tender yang dijangka dimulakan pada Mei ini.

Hospital itu yang terletak kira-kira 3.2 kilometer dari pusat bandar dibina di atas tanah berkeluasan 17.37 hektar manakala kawasan bangunan hospital seluas 2,245.3 meter persegi.

Dilengkapi dengan pelbagai kemudahan termasuk perkhidmatan jabatan radiologi, perkhidmatan ultrasound, perkhidmatan CT Scan dan perkhidmatan fluroscopy.

Dibina sejak 1952, hospital itu kini dilengkapi 400 katil dan mempunyai 40 doktor pakar, 190 doktor perubatan dan farmasi serta 563 jururawat.


Nenek Kahwini Anak Angkat 41 Tahun Lebih Muda

KAYUAGUNG: Perkahwinan seorang nenek berusia 65 tahun dengan anak angkatnya yang 41 tahun lebih muda daripadanya tular sejak beberapa hari lalu di Indonesia.

Penduduk kampung di Desa Bumiharjo turut terkejut selepas mengetahui Tri Sutiyem atau lebih dikenali sebagai Mbah Gambreng mengahwini Ardi Waras, 24, dari Desa Cahaya Makmur di Kecamatan Lempuing di Sumatera Selatan.

Menurut Mbah Gambreng, pernikahan itu yang diadakan di rumahnya pada Jumaat lalu.

“Ia atas dasar suka sama suka,” kata wanita terbabit.

Difahamkan, Ardi menjadi anak angkat wanita itu sejak setahun lalu dan tinggal bersamanya serta membantu Mbah Gambreng menjual dan menoreh getah milik jirannya.

Ketua kampung Desa Bumiharjo, Wahyudi juga mengesahkan perkahwinan mereka malah beliau sendiri membantu menguruskan sijil pernikahan pasangan tersebut.

“Saya berharap mahligai dibina mereka kekal sehingga ke akhir hayat,” ujarnya. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih Baik Bantu Rakyat Daripada Belanja Untuk Papan Tanda, Kata Shafie

KOTA KINABALU : Jutaan ringgit yang dibelanjakan untuk papan tanda “Sabah Maju Jaya” adalah lebih baik digunakan untuk menaik taraf kemudahan asas di negeri itu yang masih jauh ketinggalan, kata Presiden Warisan, Shafie Apdal.

Katanya, slogan “Sabah Maju Jaya” menjadi bahan lawak jenaka serta ejekan akibat kemerosotan taraf hidup seharian penduduk negeri itu.

“Kerajaan negeri harus mendengar permasalahan disuarakan rakyat dan melakukan usaha yang serius untuk membantu mereka.

“Menyembunyikan masalah itu bukan caranya. Penderitaan rakyat adalah nyata dan mereka memerlukan bantuan,” katanya dalam kenyataan.

“Sabah Maju Jaya” adalah moto rasmi Sabah yang mana ia turut memuatkan jata negeri. Bulan lalu, kerajaan negeri menggunapakai moto itu untuk Rancangan Pembangunan Sabah bagi 2021-2025.

Shafie berkata, wang yang dibelanjakan untuk papan tanda itu boleh digunakan untuk membaikpulih Jalan Telupid yang amat berbahaya serta berlubang hingga boleh membahayakan nyawa.

“Ia juga boleh digunakan untuk mengatasi masalah bekalan air walaupun di kawasan bandar seperti Kota Kinabalu dan Sandakan.

“Wang itu juga boleh dibelanjakan untuk mengatasi masalah bekalan elektrik yang kerap terputus di negeri ini, seperti kejadian berlaku Hospital Queen Elizabeth baru-baru ini,” katanya.

Beliau berkata, sehingga kini, tiada tanda-tanda kemajuan dicapai di negeri itu sebaliknya Sabah dilihat semakin mundur.

Katanya, kenaikan harga barang amat menggusarkan kerana rakyat sudahpun dibebani kelembapan ekonomi akibat pandemik Covid-19.

“Harga untuk 500g minyak masalah kini melebihi RM5 dan hampir RM30 untuk 3kg. Bagaimanapun, produk minyak masak keluaran Sabah, “Bess” yang dilancarkan kerajaan Warisan sebelum ini, kini dijual RM29.70 untuk 5kg.

“Sabah mempunyai bekalan minyak kelapa sawit yang lebih daripada mencukupi untuk mengeluarkan produk minyak masak kita sendiri,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ebit Lew Mengaku Tidak Bersalah Atas 11 Tuduhan Hantar Gambar, & Perkataan Lucah

TENOM, 18 Feb : Pendakwah bebas terkenal Ebit Irawan Ibrahim Lew atau lebih dikenali Ebit Lew mengaku tidak bersalah di Mahkamah Majistret di sini hari ini, atas 11 pertuduhan berhubung kes gangguan seksual.

Ebit Irawan, 38, membuat pengakuan itu selepas kesemua pertuduhan dibacakan terhadapnya di hadapan Majistret Nur Asyraf Zolhani.

Tertuduh didakwa membuat penghantaran gambar dan perkataan lucah dengan maksud mengaibkan kehormatan seorang wanita melalui aplikasi WhatsApp di daerah Tenom antara Mac hingga Jun tahun lepas.

Semua pertuduhan itu adalah di bawah Seksyen 509 Kanun Keseksaan yang membawa hukuman penjara sehingga lima tahun, atau denda, atau kedua-duanya, jika sabit kesalahan.

Nur Asyraf menetapkan jaminan RM1,000 untuk setiap pertuduhan dengan dua penjamin manakala 20 April ini sebagai sebutan semula kes.

Ebit Irawan membayar wang jaminan itu.

Pendakwaan dikendalikan Pengarah Pendakwaan Negeri Sabah Muhammad Ilmami Ahmad manakala tertuduh diwakili peguam Mohamed Zairi Zainal Abidin.

Sementara itu, Pengarah Jabatan Siasatan Jenayah Bukit Aman Datuk Seri Abdul Jalil Hassan dalam sidang media di sini hari ini berkata pada 7 Ogos tahun lepas, pihak polis menerima laporan berkenaan pendakwah itu dan sejumlah tiga laporan atas kesalahan tersebut telah diterima.

Beliau berkata siasatan telah dijalankan daripada pelbagai sudut termasuk kemungkinan tuduhan fitnah yang turut melibatkan pengadu di Sabah serta Semenanjung.

“Jika orang ramai mempunyai maklumat luar kes ini, sila tampil ke hadapan bantu pihak polis untuk siasatan yang lain, kalau ada kes kita jalankan siasatan menyeluruh dan perkara yang sama akan dirujuk kepada pendakwa raya.

“Pihak polis memohon kepada semua pihak untuk tidak membuat sebarang spekulasi dan provokasi bagi memastikan prosiding perbicaraan berjalan lancar,” katanya. – BERNAMA


16 Daerah Di Sabah Sifar Kes Baharu Covid-19

KOTA KINABALU: Sebanyak 16 daerah di negeri ini tidak mencatat kes baharu positif Covid-19, hari ini.

Daerah terbabit ialah Pitas, Papar, Kinabatangan, Kota Belud, Tongod, Kota Marudu, Telupid, Beluran, Beaufort, Kuala Penyu, Sipitang, Kunak, Ranau, Tenom, Tambunan dan Nabawan.

Menteri Kerajaan Tempatan dan Perumahan negeri, Datuk Masidi Manjun berkata, situasi itu menunjukkan penularan Covid-19 di negeri ini mulai menunjukkan penurunan.

“Hari ini, hanya 10 daerah merekodkan kes positif baharu dengan kes paling tinggi di Sandakan sebanyak 226 kes, diikuti Kota Kinabalu dengan (212), Tawau (71), Penampang (49), Putatan (22), Lahad Datu (21) Tuaran (20), Keningau (12), Semporna (9) dan Kudat (4).

“Daerah-daerah ini mempunyai penduduk yang ramai dan ini menunjukkan kes positif Covid-19 kebanyakannya di kawasan berkepadatan tinggi,” katanya pada sidang media laporan perkembangan harian COVID-19 Sabah, di sini, malam ini.

Secara keseluruhan, katanya, Sabah mencatat 646 kes positif baharu Covid-19, hari ini menjadikan kumulatif kes di Sabah sebanyak 16,851 kes.

Masidi yang juga jurucakap Covid-19 mewakili kerajaan negeri berkata, jumlah kes positif baharu, hari ini menunjukkan sedikit penurunan berbanding 678 kes, semalam.

“Sebanyak tujuh kematian direkodkan, hari ini dengan tiga di Sandakan, dua di Tawau dan masing-masing satu di Tuaran serta Kota Kinabalu.

“Tiga kluster baharu direkodkan hari ini, iaitu Kluster Dialisis di Lahad Datu, Kluster Penjara Sandakan dan Kluster Sepanggar,” katanya.

Katanya, Kluster Dialisis yang merekodkan 19 kes, hari ini dikesan di Pusat Dialisis Hospital Lahad Datu.

“Ia menjangkiti empat jururawat dan seorang anak jururawat serta 14 pesakit yang menjalani rawatan di pusat itu.

“Kluster Penjara Sandakan pula merekodkan 39 kes, manakala Kluster Sepanggar tujuh kes. Bagi kluster sedia ada di Pusat Tahanan Sementara (PTS) Kota Kinabalu pula sebanyak 11 kes direkodkan hari ini,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Projek RM5 Bilion, KK Resort City Dibina Di Lok Kawi

KOTA KINABALU – Pusat pelancongan berskala besar dilengkapi pelbagai kemudahan termasuk hotel, pusat beli-belah dan pusat sosial bernilai kira-kira RM5 bilion, dikenali sebagai ‘KK Resort City’, akan dibina di Lokawi, dekat sini.

Ketua Menteri Sabah Datuk Seri Mohd Shafie Apdal berkata kerajaan Sabah sangat mengalu-alukan pembangunan berkenaan yang dilaksanakan oleh KTS Group melalui anak syarikatnya, Sunduvon Corportion Sdn Bhd, kerana ia akan mewujudkan banyak peluang pekerjaan serta meningkatkan ekonomi.

“Saya kagum kerana syarikat yang menjalankan projek ini adalah syarikat tempatan dan bukan pelabur asing. Saya yakin pembangunan pusat pelancongan yang bernilai kira-kira RM5 bilion ini bakal membawa limpahan ekonomi yang ketara kepada Malaysia, khususnya Sabah,” katanya.

Beliau berkata demikian selepas merasmikan majlis pecah tanah projek itu di Lokawi dekat sini, pada Khamis yang turut dihadiri oleh Timbalan Ketua Menteri Datuk Christina Liew yang juga Menteri Pelancongan, Kebudayaan dan Alam Sekitar serta Pengarah Urusan Sunduvon Corporation Sdn Bhd Datuk Henry Lau.

Mohd Shafie berkata kerajaan Sabah terus berusaha untuk menambah pembangunan hartanah di negeri itu bagi meningkatkan pertumbuhan ekonomi terutama menerusi sektor pelancongan.

“Sabah menerima lebih tiga juta ketibaan pelancong setiap tahun dan itu membuktikan terdapat keperluan untuk menyediakan kemudahan mencukupi bagi menampung jumlah itu.

“Ada kawasan pelancongan yang tidak dapat menampung ketibaan ramai. Jika pelancong datang dalam tempoh yang sama, pasaran tidak dapat menyediakan kemudahan diperlukan pelancong kerana pelancong bukan saja dari China, tetapi juga dari dalam negara. Oleh itu pembinaan KK Resort City ini sangat bertepatan,” katanya.

Sementara itu, Lau berkata KK Resort City yang akan dibina di tanah seluas 325 ekar (132 hektar) di Lokawi, kira-kira 15 kilometer dari pusat bandar Kota Kinabalu, bakal menjadi destinasi percutian bertaraf dunia.

“Kita tahu Sabah adalah menjadi permata dalam industri pelancongan kerana kaya dengan alam semula jadi yang sering menjadi tarikan utama pelancong luar.

“Oleh itu kita berterima kasih kepada Ketua Menteri Sabah kerana telah memberi sokongan dalam pembinaan projek ini dan kita harap projek ini akan memberi banyak manfaat kepada rakyat dan negeri ini,” katanya.


Kapasiti air empangan di Sabah bertahan hanya beberapa bulan – Peter

KOTA KINABALU – – Kapasiti air di enam empangan di negeri ini masih beroperasi seperti biasa, namun hanya boleh menampung air beberapa bulan sahaja ekoran kemarau yang berpanjangan, kata Menteri Pembangunan Infrastruktur  (KPI) Sabah, Datuk Peter Anthony.

Beliau berkata masalah penurunan kadar pengeluaran air akibat kemarau yang sedang melanda telah menjejaskan beberapa kawasan di Sabah.

“Selain empangan, tangki simpanan kita juga hanya boleh bertahan beberapa bulan lagi. Saya juga mendapati masalah ini berlaku di kampung-kampung di kawasan pedalaman.

“Oleh itu, saya mengarahkan Jabatan Air Negeri Sabah (JANS) untuk menyalurkan bantuan air kecemasan untuk semua pihak yang terlibat. Namun kita ada sedikit kekangan dari segi penghantaran air kerana lori tangki tidak mencukupi,” katanya kepada  pemberita selepas meninjau proses rawatan kumbahan menggunakan mikro organisme di Stesen Pam Pembetungan, Dah Yeh Villa, Likas dekat sini hari ini.

Beliau berkata kementeriannya menerusi JANS akan terus memantau mengenai masalah ini di seluruh Sabah dan berharap akan berlaku hujan dalam masa terdekat.

Mengulas mengenai lawatan di stesen pam berkenaan, Peter berkata pihaknya akan menambah sekurang-kurangnya tiga lagi petugas di setiap 11 stesen pam pembentungan di seluruh Kota Kinabalu bagi memastikan kerja-kerja di stesen pam berkenaan dapat dilaksanakan dengan baik dan teratur.

“Kini kontraktor yang telah dilantik juga sedang membaik pulih saluran paip kumbahan yang telah pecah dan menyebabkan limpahan di sekitar Likas, sehingga menyebabkan masalah bau di sekitar kawasan berkenaan.

“Saluran paip kumbahan yang perlu dibaik pulih adalah sepanjang tiga kilometer dan ia dijangka siap dalam tempoh tiga bulan,” tambahnya.

Beliau juga berkata Jabatan Alam Sekitar dan Universiti Malaysia Sabah sedang menjalankan kajian bagi sampel air dari stesen pam berkenaan.

“Kini kita menggunakan mikro organisme untuk merawat kumbahan di stesen pam pembentungan berkenaan dan selepas keputusan kajian itu, kita akan berbincang mengenai cara yang lebih sesuai untuk merawat kumbahan itu,” katanya.


Panjat Jambatan Setinggi 6 Meter Akibat ‘Kick’ Gam

BEAUFORT: Seorang lelaki yang dipercayai sedang khayal selepas menghidu gam, memanjat jambatan setinggi enam meter dalam kejadian di daerah ini, hari ini.

Dalam kejadian 10.30 pagi itu, tindakan lelaki berusia 20 tahun terbabit disedari sepasukan polis yang sedang menjalankan operasi Pematuhan dan Penguatkuasaan Perintah Kawalan Pergerakan (PKP).

Ketika diarahkan turun, lelaki terbabit berdegil dan tidak mengendahkan arahan polis.

Ketua Polis Daerah Beaufort, Deputi Superintendan Yusoff Zaki Mat Yaacob berkata, selepas beberapa kali usaha memujuknya turun gagal, anggota bertugas menghubungi Jabatan Bomba dan Penyelamat Malaysia (JBPM) untuk mendapatkan bantuan.

Katanya, sebaik dibawa turun, lelaki terbabit terus dibawa ke Balai Polis Beaufort untuk proses dokumentasi.

“Pemeriksaan tubuh badan dan beg sandang lelaki terbabit membawa kepada penemuan plastik dan satu tin gam.

“Lelaki terbabit terus ditahan untuk siasatan mengikut Seksyen 23 Kanun Prosedur Jenayah (KPJ),” katanya ketika dihubungi, hari ini.

Sementara itu, jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada jam 10.44 pagi.

Katanya, sembilan anggota dan pegawai bersama sebuah jentera dikerah ke lokasi kejadian.

“Setibanya pasukan bomba di lokasi kejadian, terdapat seorang lelaki mangsa terperangkap di jambatan.

“Pasukan bomba seterusnya menyelamatkan mangsa menggunakan tangga sebelum diserahkan kepada polis untuk tindakan selanjutnya,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


1,843 kotak produk kesihatan terlarang dirampas

TAWAU: Pasukan Polis Marin (PPM) menggagalkan cubaan seorang juragan warga Indonesia menyeludup masuk produk kesihatan terlarang melalui kawasan perairan Batu 3, dekat sini malam tadi.

Komander PPM Wilayah 4 Sabah, Asisten Komisioner Mohamad Pajeri Ali, berkata ia susulan maklumat Unit Risikan Marin (URM) yang mengesan sebuah bot jongkong dalam keadaan mencurigakan di kawasan itu pada jam 8.25 malam.

Berikutan itu, katanya, sepasukan anggota dari Unit Gempur Marin (UNGERIN) yang sedang menjalankan rondaan digerakkan ke lokasi sebelum berjaya menahan bot jongkong berkenaan.

“Pemeriksaan ke atas bot jongkong tempatan itu mendapati seorang lelaki (juragan) pemegang pasport Indonesia berumur 38 tahun.

“Hasil pemeriksaan lanjut kemudiannya telah menemui 1,843 kotak barangan kesihatan terlarang iaitu V-C Injection Chatuchak Bangkok, yang kesemuanya berjumlah 18,430 botol kecil berisi 2 mililiter (ml) setiap satu (botol),” katanya dalam kenyataan di sini hari ini.

Mohamad Pajeri berkata selain itu turut ditemui 10 unit tong gas petroleum cecair (LPG) dan 20 kotak minyak masak jenama yang masing-masing mengandungi 17 paket 1 kilogram (kg).

Beliau berkata, suspek juga gagal mengemukakan sebarang dokumen atau permit daripada Kementerian Perdagangan Dalam Negeri dan Hal Ehwal Pengguna (KPDNHEP) berkaitan pemilikan semua barangan itu.

“Nilai keseluruhan rampasan termasuk bot jongkong dianggarkan berjumlah RM149,850 dan kes disiasat di bawah Akta Racun 1952 dan Akta Kawalan Bekalan 1961,” katanya.- Berita Harian


Zahid Dedah 4 Parti Termasuk 1 Dari Sabah Mohon Sertai BN

PENAMPANG: Pengerusi Barisan Nasional (BN) Ahmad Zahid Hamidi mendedahkan terdapat empat parti termasuk satu dari Sabah telah memohon untuk menyertai gabungan itu.

Bagaimanapun, beliau enggan mendedahkan parti mana namun berkata, permohonan semua parti itu masih dalam pertimbangan.

“Ada empat parti yang telah memohon (sertai BN), saya beritahulah ada satu dari Sabah tapi parti mana, ia masih dalam pertimbangan.

“Kebangkitan semula BN ini dengan permohonan parti-parti memperlihatkan bahawa kita sedang menyusun semula organisasi BN keseluruhannya,” katanya dalam sidang media selepas konvensyen BN Sabah di Pusat Komersial dan Teknologi Antarabangsa (ITCC).

Dalam perkembangan lain, Zahid yang juga presiden Umno berkata, BN Sabah akan dijadikan satu entiti menggabungkan beberapa parti politik di negeri ini selain parti teras gabungan berkenaan iaitu Umno dan Parti Bersatu Rakyat Sabah (PBRS).

Katanya, beberapa perkara dalam Perlembagaan BN akan dipinda bagi menjadikan BN Sabah sebagai satu entiti.

“Tujuan kita melakukan demikian berikutan daripada pindaan Perlembagaan Umno sendiri yang telah memberikan autonomi kepada Umno Sabah dan untuk memberikan kesinambungan terhadap autonomi itu walaupun autonomi BN Sabah tidak setaraf dengan autonomi Umno Sabah.

“BN Sabah ini nanti akan menyelaraskan manifesto serta ‘aku janji’ mereka sendiri kerana keperluan di Semenanjung dengan Sabah tidak sama.

“Bagaimanapun, bagi soal pembahagian kerusi ia masih perlu dibincangkan di peringkat BN nasional kerana autonomi BN Sabah dengan Umno Sabah tidak sama,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Lelaki Ditahan Bersama RM1.65 Juta Rokok Seludup

SANDAKAN: Beri alasan kunci pintu tertinggal demi mengelak lori kontena yang membawa muatan kira-kira dua juta batang rokok seludup ditahan di Pusat Pemeriksaan Daratan (RCP) Sapi Nangoh, dekat Beluran, semalam.

Bagaimanapun, usaha dua suspek berusia 34 dan 38 tahun itu sia-sia apabila ditahan anggota daripada Pasukan Gerakan Am (PGA) Batalion 15 Sandakan yang bertugas di RCP itu kira-kira pukul 10 malam.

Pada mulanya, lori terbabit yang dipandu lelaki berusia 38 tahun dalam perjalanan dari Sandakan ke Kota Kinabalu dan ketika tiba di pusat itu, lelaki terbabit mengemukakan dokumen mencurigakan dan enggan memberi kerjasama apabila diminta membuka pintu kontena.

Pegawai Memerintah PGA Batalion 15 Sandakan, Superintendan Toipi Lamat, berkata pemandu lori terbabit sebaliknya memberi alasan kunci pintu kontena tertinggal di Sandakan sambil mendakwa pemilik kontena akan datang ke lokasi itu membawa kunci.

Beberapa jam selepas itu, katanya, seorang lelaki berusia 34 tahun yang mengaku sebagai pemilik kontena datang ke lokasi terbabit, namun enggan memberi kerjasama dan membuka kontena untuk diperiksa.

“Tidak lama selepas itu barulah suspek mengaku bahawa kontena itu membawa muatan rokok sebelum ditahan dan dibawa ke Ibu Pejabat Polis Daerah (IPD) Beluran untuk tindakan lanjut.

“Kontena itu hanya dibuka sebaik tiba di IPD Beluran dan didapati ia berisi pelbagai jenis rokok tidak bercukai. Anggaran keseluruhan rampasan termasuk lori adalah RM1.65 juta,” katanya dalam kenyataan di sini, hari ini.

Toipi berkata, kes disiasat mengikut Akta Kastam 1967 dan kedua-dua suspek juga akan didakwa kerana melanggar Perintah Kawalan Pergerakan (PKP) dan kes disiasat mengikut Peraturan 3 (2) Peraturan-Peraturan Pencegahan dan Pengawalan Penyakit Berjangkit (Langkah-Langkah Dalam Kawasan Tempat Berjangkit) 2020. – BorneoToday


Israel Arahkan Ejen Perisikan Serang Iran, Turki, Qatar & Malaysia?

TEL AVIV: Kepimpinan Israel didakwa mengarahkan ejen perisikan negaranya iaitu Shin Bet dan Mossad untuk membunuh pegawai tertinggi Hamas di dalam dan luar negara.

Portal warnews247.gr melaporkan, menurut maklumat yang disiarkan oleh televisyen Israel, ejen perisikan itu akan menyerang negara seperti Iran, Turki, Qatar dan Malaysia yang memberi penempatan, membiayai dan melatih pegawai Hamas.

Operasi ketenteraan Israel bermula 24 jam yang lalu ketika dua bangunan Turki dibom.

Organisasi terbabit adalah Yardimeli dan TIKA yang beroperasi sebagai pusat MIT di Gaza.

Ia berlanjutan baru-baru ini dengan tentera Israel mengebom bangunan 13 tingkat yang menempatkan markas rangkaian televisyen Al-Jazeera yang berpengkalan di Qatar.

Peperangan tanpa henti yang baru saja diisytiharkan oleh Israel akan memberi kesan besar terhadap hubungannya dengan Turki dan hubungannya dengan Qatar, paksi yang menyokong Ikhwanul Muslimin.

Peperangan itu adalah perintis kepada konflik lebih besar di Timur Tengah, yang tentunya menjadi tanggungjawab Ankara.

Semalam, Al Jazeera melaporkan bangunan yang menempatkan wartawan antarabangsa termasuk kakitangan Al Jazeera musnah dibedil tentera Israel.

Berdasarkan video yang dipaparkan Al Jazeera secara langsung, bangunan al-Jalaa setinggi 11 tingkat yang turut menempatkan kediaman dan pejabat, hancur selepas dibom tentera Israel.

Bangunan berkenaan turut menempatkan kakitangan agensi berita Amerika Syarikat, The Associated Press (AP). – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Robert Tawik ADUN STAR Kedua Positif Covid-19

KOTA KINABALU: Seorang lagi Ahli Dewan Undangan Negeri (ADUN) STAR, Robert Tawik, disahkan positif Covid-19.

Setiausaha agung parti, Guandee Kohoi berkata, ADUN Bingkor itu dimasukkan ke hospital daerah Keningau semalam.

“Beliau didapati positif Covid-19 pada Jumaat dan terus dimasukkan ke hospital. Keadaannya baik dan ceria,” kata Kohoi ketika dihubungi.

Timbalan Ketua Menteri dan Presiden STAR Jeffrey Kitingan sebelum ini disahkan positif virus itu.

Menurut setiausaha politiknya Arlinsia Agang, Jeffrey dimasukkan ke Hospital Queen Elizabeth dan dilaporkan stabil.

Sementara itu, Guandee berkata Jeffrey, yang juga ADUN Tambunan dijangka boleh pulang dari hospital awal minggu depan.

Sabah merekodkan lonjakan jangkitan sejak tahun baharu selepas trend menunjukkan penurunan pada lewat Disember.

Menteri Perumahan dan Kerajaan Tempatan negeri Masidi Manjun sebelum ini dipetik berkata, orang ramai berkemungkinan membiarkan diri leka berhubung pematuhan protokol kesihatan ketika musim perayaan hujung tahun lalu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Empat Rumah Musnah Terbakar Di Tawau

TAWAU: Empat rumah musnah dalam kebakaran di Kampung Tanjung Batu Laut, dekat sini, malam tadi.

Dalam kejadian kira-kira jam 8.15 malam itu, dua mangsa cedera ringan akibat terkena serpihan kayu, manakala penghuni lain sempat menyelamatkan diri sebelum api merebak.

Ketua Balai Bomba dan Penyelamat (BBP) Tawau, Syarudi Delamin, berkata empat jentera bersama 19 anggota dikejarkan ke lokasi kejadian selepas pihaknya menerima panggilan kecemasan pada jam 9.28 malam.

“Setiba di lokasi didapati empat rumah papan sedang marak terbakar. Kerja pemadaman dan pengawalan api dilakukan segera bagi mengelak ia merebak,” katanya ketika dihubungi, di sini, hari ini.

Beliau berkata, dua mangsa yang cedera ringan akibat terkena serpihan kayu diberikan rawatan awal oleh pasukan Unit Bantuan Perkhidmatan Kecemasan (EMRS) sebelum dihantar ke Hospital Tawau untuk rawatan lanjut.

Katanya, kebakaran dapat dikawal sejam kemudian sebelum operasi ditamatkan sepenuhnya pada jam 12.30 tengah malam.

“Punca kejadian dan jumlah kerugian masih dalam siasatan,” katanya.


TERKINI: Satu Lagi Kes Polio Dicatatkan Di Sabah – KKM

Kementerian Kesihatan Malaysia (KKM) mengesahkan bahawa terdapat satu lagi kes polio di Sabah yang melibatkan kanak-kanak bukan warganegara berumur tiga tahun di Sandakan.

Menerusi kenyataan akhbar yang dimuatnaik di laman Twitter, KKM juga mengesahkan kanak-kanak itu tidak pernah menerima vaksin polio sejak lahir.

Keadaan ini menjadikan 4 kes polio dicatatkan di Sabah sehingga 8 Mac 2020.

Terdapat satu kes baharu Polio melibatkan kanak-kanak lelaki bukan warganegara berumur tiga tahun di Sandakan, Sabah. Kanak-kanak ini tidak pernah menerima vaksin polio sejak lahir. Sehingga 8 Mac 2020, secara keseluruhan, terdapat 4 kes yang telah disahkan polio di Sabah.

Berikut disertakan juga kenyataan akbar Kementerian Kesihatan Malaysia berkaitan Situasi Semasa Wabak Polio Di Sabah.

#Polio Terdapat satu lagi kes polio di Sabah melibatkan kanak-kanak bukan warganegara berumur tiga tahun di Sandakan.Ini menjadikan 4 kes polio di Sabah sehingga 8 Mac 2020. Selain #COVID19, penyakit polio juga semakin bertambah di negara kita dan perlu diambil perhatian. pic.twitter.com/HWvfXUFMqJ


Netizen kemuka petisyen minta selenggara jalan rosak

KOTA KINABALU: Netizen membuat petisyen bagi meminta pihak berwajib menyelenggara Jalan Telupid-Sandakan dari Telupid hingga Batu 32 di Sandakan, susulan keadaan laluan itu yang dianggap jalan ‘maut’ kerana terlalu banyak lubang.

Petisyen secara tandatangan dalam talian menerusi Change.org itu dilancarkan pada 21 Disember lalu oleh individu dikenali Khairul Azlee Mohd Yunus.

Menerusi Facebook miliknya, beliau mendesak supaya Jalan Telupid-Sandakan yang menjadi laluan utama menghubungkan pantai barat dan timur negeri ini diselenggara segera demi keselamatan pengguna.

Menerusi catatan di Facebook, Khairul Azlee berkata jalan itu mula hangat diperkatakan rakyat Sabah terutama bagi mereka yang pernah melaluinya pasti mengeluh dengan keadaannya yang tidak layak dipanggil jalan raya kerana terlalu banyak lubang di sepanjang kiri serta kanan jalan.

“Setelah sekian lama aduan dan keluhan rakyat Sabah yang pernah melalui jalan ini seolah-olah tiada berkesudahan.

“Justeru, biarlah petisyen tuntutan penyelenggaraan Jalan Telupid-Sandakan ini, menjadi momentum pertama kita untuk bersatu membuat desakan kepada pihak berwajib di Sabah untuk selenggara jalan yang berkualiti bagi kegunaan rakyat,” katanya.

Setakat jam 9 pagi tadi, hampir 8,500 netizen sudah menandatangani petisyen berkenaan yang ditujukan kepada Jabatan Kerja Raya (JKR), Majlis Daerah Beluran, Majlis Daerah Telupid, Ahli Parlimen Beluran, Ahli Dewan Undangan Negeri (ADUN) Sugut dan ADUN Labuk.

Sebelum ini masalah jalan berkenaan dimuat naik oleh pelbagai pihak di laman sosial termasuk Facebook Hello Urang Sabah yang mendapat ratusan komen serta lebih 2,300 perkongsian.

Sementara itu, Ahli Parlimen Beluran, Datuk Ronald Kiandee, ketika dihubungi mengalu-alukan tindakan netizen menerusi Facebook yang membuat petisyen berkenaan.

“Saya mengalu-alukan tindakan netizen mengenai isu ini dan saya kongsikan juga kebimbangan mereka menerusi Twitter saya kepada jabatan, kementerian serta menteri bertanggungjawab. Bagaimanapun belum ada balasan… mungkin sebab saya pembangkang sekarang ini.

“Jalan ini sebenarnya sangat buruk (berlubang) dan kritikal yang memerlukan penyelenggaraan segera, terutama apabila musim hujan. Ia masalah setiap tahun dan saya minta Kementerian Kerja Raya dan JKR Sabah melihat seterusnya menangani masalah ini. – Berita Harian


Sabah Tak Henti Eksport Ayam, Bekalan Masih Stabil, Kata Jeffrey

KOTA KINABALU: Sabah hanya akan menghentikan eksport bekalan ayam ke luar negara sekiranya bekalan tidak stabil, kata Timbalan Ketua Menteri Jeffrey Kitingan.

Beliau, yang juga menteri perikanan dan pertanian negeri berkata, ketika ini bekalan ayam di Sabah masih mencukupi, namun timbul kebimbangan harga ayam mungkin naik berikutan bekalan daripada pembekal berkurangan ketika musim perayaan.

“Di Sabah, bekalan ayam kita masih cukup, jadi kesan kekurangan ayam itu tidak begitu ketara.

“Kalau (bekalan ayam) tidak cukup, kita kena ikut apa yang kerajaan persekutuan lakukan, setakat ini cukup,” katanya pada sidang media di sini, hari ini.

Jeffrey berkata, tidak banyak pengusaha di Sabah yang mengeksport ayam ke luar negara, jadi pembekuan eksport yang akan berkuat kuasa pada bulan depan tidak menjejaskan keadaan di negeri itu.

“Apa yang membimbangkan pada masa ini adalah jika negara pengeksport ayam menghentikan eksport untuk kegunaan mereka sendiri tapi, saya harap ia tidak berlaku,” katanya.

Perdana Menteri Ismail Sabri Yaakob dalam kenyataannya semalam, berkata, kerajaan akan menghentikan pengeksportan 3.6 juta ekor ayam selama sebulan berkuat kuasa 1 Jun ini.

Larangan itu dibuat sehingga harga dan pengeluaran ayam di dalam negara kembali stabil.

Mengulas lanjut, Jeffrey berkata, Sabah mengeluarkan sebanyak 6.6 juta kg ayam dan sebanyak 2.5 juta biji telur ayam dalam tempoh sehari.

“Sekiranya berlaku masalah kekurangan bekalan ayam, pengguna di negeri ini boleh beralih kepada bekalan ayam kampung, biarpun harganya lebih mahal,” katanya.

Dalam sidang media itu, beliau turut menggalakkan masyarakat di negeri itu untuk menghasilkan makanan sendiri dengan memelihara ayam. – FMT


Ribuan ‘Pendatang’ Lari Keluar Dari Papua Takut Dibunuh

WAMENA: Ribuan penduduk ketakutan di Papua, Indonesia bergegas menaiki pesawat tentera, hari ini, untuk melarikan diri dari kekacauan di bandar, selepas keganasan terburuk di wilayah itu, sejak bertahun-tahun.

Kira-kira 700 penduduk di Wamena kebanyakannya pendatang dari wilayah lain negara itu dipindahkan ke wilayah lain, hari ini, kata tentera.

Menurut pegawai tentera udara, Arief Sudjatmiko tambahan 1,500 penduduk berkumpul di lapangan terbang tempatan, hari ini, untuk cuba keluar. Katanya, sekurang-kurangnya 2,500 orang sudah mendaftar untuk menaiki pesawat.

“Nyawa kami berdepan risiko di sini. Rumah saya dibakar, kedai-kedai dibakar, banyak pejabat kerajaan dibakar,” kata Debora Sibuea yang merancang pulang ke kampung di Sumatera. – AFP


9 Mati Di India Akibat Minum Sanitiser

NEW DELHI: Sembilan orang mati di India akibat minum pembersih tangan berasaskan alkohol atau sanitiser selepas kedai arak di kawasan kediaman mereka ditutup berikutan COVID-19.

Penguasa Polis Kurichedu di Andhra Pradesh, Siddharth Kaushal, berkata semua mangsa ditemui tidak sedarkan diri selepas minum minuman keras buatan sendiri merangkumi campuran cecair pembersih tangan, air dan soda.

“Semua mangsa dibawa ke hospital tetapi disahkan mati sebaik tiba.

“Mangsa menggunakan (alkohol) daripada cecair pembersih tangan sebagai arak selepas pembekal menghentikan penjualan berikutan pihak berkuasa mengarahkan perintah kawalan pergerakan di bandar itu,” katanya sambil menambah polis sedang menyiasat kes itu.

Ratusan orang miskin mati setiap tahun di India akibat keracunan pengambilan arak buatan sendiri.

Pembuat samsu haram sering menambahkan metanol, alkohol bertoksik yang kadang-kadang digunakan sebagai agen antipembekuan atau bahan bakar ke dalam minuman keras bagi meningkatkan kandungan alkohol.

Kematian di Kurichedu berlaku ketika jumlah kematian akibat COVID-19 India melepasi 35,000 orang, mengatasi Itali.

Jumlah jangkitan di negara kedua paling padat di dunia itu kini berjumlah 1.63 juta selepas AS dan Brazil, yang kedua-duanya mempunyai populasi yang jauh lebih kecil. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Sokong Darurat Parlimen Batu Sapi – Hajiji

KOTA KINABALU: Kerajaan negeri menyokong penuh keputusan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah

mengisytiharkan Proklamasi Darurat terhadap Parlimen Batu Sapi, Sabah bagi mengelak Pilihan Raya Kecil (PRK).

Ketua Menteri Sabah, Datuk Hajiji Noor dalam satu kenyataan media hari ini, berkata pihaknya menyifatkan keputusan terbabit adalah satu keputusan bijak bagi melindungi kesihatan rakyat Sabah daripada pandemik COVID-19.

“Keperluan untuk menghentikan penularan virus dan melindungi kesihatan rakyat adalah sangat penting,” katanya.

Hajiji turut memberi jaminan kerajaan negeri melalui Jawatankuasa Pengurusan Bencana Sabah COVID-19 sentiasa bekerjasama dengan pelbagai pihak bagi mengatasi wabak terbabit di Sabah.

Yang di-Pertuan Agong hari ini bersetuju, mengisytiharkan Proklamasi Darurat terhadap Parlimen Batu Sapi, Sabah, bagi mengelak pilihan raya kecil (PRK) sebagai langkah proaktif membendung gejala wabak COVID-19.

Datuk Pengelola Bijaya Diraja Istana Negara, Datuk Indera Ahmad Fadil Shamsuddin, berkata Al-Sultan Abdullah berpuas hati dengan penjelasan Perdana Menteri, Tan Sri Muhyiddin Yassin, yang menasihati baginda berkenaan cadangan itu.

Dalam sesi berlangsung selama satu jam bermula dari jam 4 petang ini, Perdana Menteri mempersembahkan nasihat beliau, susulan daripada keputusan mesyuarat Jemaah Menteri, berkenaan pelaksanaan Pengisytiharan Proklamasi Darurat bagi Bahagian Pilihan Raya Parlimen (P.185) Batu Sapi, Sabah untuk ampun perkenan Seri Paduka Baginda. – BH Online


Wanita Ditemui Mati Dengan Kesan Tikaman Di Keningau

KENINGAU: Seorang wanita warga Indonesia ditemui mati dengan beberapa kesan tikaman di badannya di kuarters kilang di Kampung Patikang Ulu, Keningau, semalam.

Wanita berusia 45 tahun ditemui orang awam dalam keadaan berlumuran darah dan terbaring di pintu masuk rumahnya, pada 2.30 pagi.

Difahamkan, mangsa menjalankan perniagaan kedai kecil-kecilan dengan menjual barangan keperluan untuk penduduk kuarters berkenaan.

Wanita berkenaan dipercayai dibunuh seorang remaja berusia 16 tahun, namun motif pembunuhan belum diketahui.

Ketua Polis Daerah Keningau, Deputi Superintendan Shahrudin Mat Husain berkata, mangsa dipercayai meninggal dunia akibat dibunuh tempat kejadian dengan kesan tikaman.

“Sebilah pisau ditemui di lokasi kejadian yang mempunyai kesan darah di depan rumah mangsa.

“Tindakan pantas polis Bahagian Siasatan Jenayah, Ibu Pejabat Polis Daerah (IPD) Keningau berjaya menahan seorang lelaki warga Indonesia pada hari yang sama,” katanya ketika dihubungi, hari ini.

Shahrudin berkata, pihaknya masih menjalankan siasatan berhubung motif kejadian.

“Mayat mangsa sudah dibawa ke Hospital Keningau untuk bedah siasat.

“Suspek berusia 16 tahun ditahan untuk siasatan lanjut mengikut Seksyen 302 Kanun Keseksaan kerana membunuh,” katanya.- HMetro


‘Ibu, Bangunlah Ibu’ – Anak Menangis Tanpa Henti, Ibunya Maut Dilanggar Lari Ketika Menyapu Jalan

Seorang wanita yang bekerja sebagai petugas pembersihan maut selepas dilanggar lari di Jalan Metro Tanjung Bunga, Kecamatan Mariso, Kota Makassar, Indonesia.

Kejadian yang menimpa mangsa, Lina, 37, berlaku pada 9 Ogos lalu dan gambar anaknya, Bowo, menangis meratapi jasad ibunya yang terbaring kaku di hospital viral di media sosial.

Difahamkan, Lina bertugas menyapu jalan di Pantai Losari setiap hari dan ketika sedang menyapu di tepi jalan, dia dilanggar sebuah kereta.

Mangsa cedera parah di bahagian kepala dan meninggal dunia ketika dalam perjalanan ke Hospital Siloam Makassar.

Siasatan polis mendapati, ketika mangsa sedang menyapu jalan, datang sebuah kereta Honda Brio dengan kelajuan 50-60 km/j melanggar mangsa sehingga terpelanting.

“Pemandu kereta itu dipercayai mahu memotong kereta di hadapan dan tidak menyedari mangsa yang sedang menyapu lalu melanggarnya.

Pemandu itu juga disyaki memandu dalam keadaan mengantuk,” kata sumber polis.

Pemandu terbabit, Abdullah Arman, 22, yang merupakan mahasiswa ditahan selepas kejadian itu bersama dengan beberapa bahan bukti dan didakwa di mahkamah.

Apa yang menyedihkan, anak lelaki mangsa yang berusia empat tahun menangis tak berhenti-henti melihat ibunya yang terbujur kaku. Kehilangan mangsa amat dirasainya kerana dia selalu menemani ibunya bekerja setiap hari.

“Mangsa langgar lari ini bertugas sebagai petugas pembersihan di Pantai Losari dan selalu ditemani anak lelakinya yang masih kecil sambil duduk menunggu ibunya bekerja. “Pemergian mangsa meninggal dua orang anaknya yang masih kecil,” kata sumber dari Facebook.

Kejadian itu membuatkan netizen berasa simpati dengan nasib anak-anak mangsa yang kini menjadi yatim paitu. Sumber: Tagar


TERKINI: UMNO Tarik Balik Sokongan Terhadap PN, Gesa Muhyiddin Letak Jawatan

KUALA LUMPUR: Majlis Tertinggi UMNO sebulat suara bersepakat untuk menarik balik balik sokongan terhadap kerajaan Perikatan Nasional (PN) dan Tan Sri Muhyiddin Yassin selaku Perdan Menteri.

Presiden UMNO, Datuk Seri Ahmad Zahid Hamidi berkata sedemikian menerusi siaran langsung sebentar tadi.

Jelas beliau, keputusna tersebut diambil bagi menzahirkan kesetiaan tidak berbelah bahagi UMNO kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


MRA, Yayasan Hasanah Kerjasama Bantu Mangsa Kebakaran Di Tawau

KUALA LUMPUR: Malaysian Relief Agency (MRA) dengan kerjasama Yayasan Hasanah membantu 511 orang daripada 120 keluarga mangsa kebakaran di Tawau, Sabah.

Presiden MRA, Dr Mohd Daud Bin Sulaiman, berkata kebakaran pada bulan lalu itu memusnahkan kira-kira 80 rumah di kampung Otentik, Tanjung Batu Keramat di Tawau, Sabah.

“Sehubungan itu, MRA dan Yayasan Hasanah turun padang bagi menggerakkan bantuan kecemasan kepada mangsa kebakaran yang terbabit.

“Hasil tinjauan awal di lapangan, pihak MRA mengambil inisiatif menyediakan bantuan seperti seperti makanan, pek kebersihan, selimut, lampin pakai buang dan tuala wanita.

“Kami juga mengadakan program khas ‘Kembali Ke Sekolah’ dengan menyumbang pakaian sekolah lengkap dengan sepasang kasut dan peralatan sekolah seperti beg sekolah dan alat tulis,” katanya dalam satu kenyataan, hari ini.

Dr Mohd Daud turut menegaskan program berkenaan amat penting kerana kebanyakan pelajar yang menjadi mangsa kebakaran tidak mempunyai pakaian seragam untuk ke sekolah.

“MRA bersimpati terhadap mereka yang ditimpa musibah dan berharap program pendidikan kebakaran dapat diadakan secara meluas, memandangkan kebakaran di Sabah agak kerap berlaku sejak beberapa tahun kebelakangan ini,” katanya.


20 Klinik Swasta Di Sabah Jadi Pusat Vaksinasi Covid-19 – Hajiji

KOTA KINABALU: Dua puluh klinik swasta di Sabah akan dijadikan pusat vaksinasi Covid-19 oleh kerajaan negeri bagi menambah bilangan fasiliti berkenaan.

Ketua Menteri Datuk Hajiji Noor pada kenyataan hari ini berkata, pusat vaksinasi sedia ada di negeri ini membabitkan pusat kesihatan dan bangunan kerajaan.

Katanya, pusat vaksinasi di Sabah membabitkan 24 buah hospital kerajaan, 28 klinik kerajaan dan 24 bangunan kerajaan.

Dalam pada itu, Hajiji berkata, kerajaan negeri juga lega apabila rakyat Sabah mula menyedari kepentingan mengambil vaksin Covid-19 namun masih banyak perlu dilakukan bagi meningkatkan lagi jumlah rakyat mendaftar sebagai penerima vaksin.

“Setakat 19 Mei lalu, hanya 17 peratus daripada 498,392 rakyat Sabah sudah mendaftarkan diri untuk program vaksinasi Covid-19.

“Bagi tempoh sama, 59,904 orang sudah menyempurnakan dua dos manakala 96,371 orang pula sudah menerima suntikan pertama,” katanya.

Sementara itu, Hajiji memaklumkan, kerajaan negeri hari ini, menerima sumbangan RM200,000 daripada syarikat pegangan pelaburan, Kanger International Bhd bagi membantu memerangi Covid-19.

Sumbangan itu disampaikan oleh Pengarah Eksekutifnya, Steven Kuah kepada Hajiji di Pusat Pentadbiran Negeri Sabah (PPNS).

Mengulas lanjut, Hajiji berkata, Kanger International Bhd turut menawarkan sumbangan vaksin Sinopharm kepada kerajaan negeri.

“Bagaimanapun, kami hanya akan menerima tawaran vaksin itu selepas mendapat ‘lampu hijau’ daripada Bahagian Regulatori Farmasi Negara (NPRA),” katanya.

Setakat ini, Sabah sudah menerima 223,470 dos vaksin daripada Kerajaan Persekutuan untuk Program Imunisasi Covid-19 Kebangsaan (Pick). – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Nelayan Hilang Ditemui Terapung Di Sungai Anib

SANDAKAN: Mayat nelayan yang dilaporkan hilang ketika memancing tiga hari lalu ditemui terapung berhampiran Sungai Anib, Kampung Forest, di Sandakan, pagi ini.

Mayat Joekinal Angkalamai, 36, ditemukan orang awam pada jam 6.39 pagi, sebelum memaklumkan kepada pasukan penyelamat.

Difahamkan, tiada kecederaan ditemui pada mayat mangsa dan dipercayai mati lemas.

Pengarah Zon Maritim Sandakan, Kepten Maritim Zainudin Mohd Zuki berkata, mayat dibawa ke Jeti Maritim Malaysia Sandakan untuk diserahkan kepada pihak polis sebelum dihantar ke Hospital Duchess Of Kent Sandakan.

“Mayat dikenal pasti sebagai Joekinal Angkalamai, 36 yang dilaporkan hilang tiga hari lalu selepas pengecaman dibuat oleh isteri dan bapa mentua yang hadir di Jeti Maritim Malaysia,” katanya dalam satu kenyataan media, hari ini.

Menurutnya, operasi mencari dan menyelamat (SAR) yang masuk hari ketiga pada hari ini membabitkan dua bot dari Maritim Malaysia dan dua bot dari Polis Diraja Malaysia (PDRM).

“Turut menyertai SAR ialah Tentera Laut Diraja Malaysia (TLDM), Jabatan Bomba dan Penyelamat (BOMBA) serta Angkatan Pertahanan Awam Malaysia (APM) masing-masing menghantar sebuah bot dengan pencarian seluas 29 batu nautika persegi.

“Kami merakamkan setinggi penghargaan dan terima kasih kepada semua jabatan dan agensi serta komuniti nelayan yang membantu dalam pencarian mangsa,” katanya operasi ditamatkan pada 8 pagi ini.

Khamis lalu mangsa keluar memancing bersendirian menggunakan sampan tanpa enjin di perairan Bandar Ramai-Ramai Sandakan dan tidak pulang rumah.


Pemuda UMNO Sabah Sokong Bung Ketuai Jentera Negeri

KOTA KINABALU: Pemuda Umno Sabah menyokong ketuanya Bung Moktar Radin memimpin jentera pilihan raya Barisan Nasional pada pilihan raya negeri akan datang, ketika 12 bahagian tidak berpuas dengan aturan itu semalam.

Ketua Pemuda Abdul Aziz Julkarnain berkata mereka menghormati keputusan Pengerusi BN Ahmad Zahid Hamidi memilih Bung untuk mengetuai jentara gabungan itu.

“Pemuda Umno Sabah berikrar akan mempertahankan apa sahaja keputusan parti, dan memastikan jentera di peringkat akar umbi bekerja keras untuk mendapatkan kembali kepercayaan rakyat pada BN,” katanya hari ini.

Beliau berkata Pemuda BN mesti bersedia merancang dan menghalusi aturan untuk pilihan raya itu.

“Mesti tumpu ke arah itu, dan menewaskan Warisan mesti jadi keutamaan,” katanya.

“Kami menggesa semua pihak menghormati keputusan pimpinan, dan kita mesti bergerak sama demi nasib dan kepentingan rakyat Sabah.”

Semalam, Ahli Majlis Tertinggi Abdul Rahman Dahlan, bercakap bagi pihak 12 pimpinan bahagian, berkata mereka tidak mahu seorang pemimpin yang perlu menghadiri kes mahkamah ats dakwaan rasuah berkempen untuk gabungan itu pada pilihan raya negeri.

Ketua Umno Tuaran itu berkata memilih Bung untuk mengetuai jentera gabungan itu seperti memberi peluru kepada pihak lawan.

Katanya, Umno Sabah mempunyai ramai pemimpin yang berkelayakan dan mampu membawa kemenangan untuk BN.

FMT cuba mendapatkan komen Bung, tetapi ketua Umno Sabah itu berkata: “Tunggu keadaan tenang dahulu”.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost